Ebrei 10 PEV - Hebrifoɔ 10 ASCB\nNsonsonoeɛ A Ɛda Foforɔ Ne Dada No Ntam\n1Mmara no yɛ nneɛma pa nsususoɔ a ɛreba, na mmom, ɛnnyɛ nneɛma pa no ankasa. Wɔbɔ afɔdeɛ korɔ no ara afe biara, ɛfiri sɛ saa afɔdeɛ korɔ a wɔbɔ no afeafe rentumi mma nnipa a wɔsom no nnyɛ pɛ da. 2Sɛ nnipa a wɔresom Onyankopɔn no tumi firi wɔn bɔne mu yɛ pɛ a, ɛnneɛ anka wɔrenni bɔne ho fɔ bio, na ne saa enti, afɔrebɔ nyinaa to bɛtwa. 3Deɛ saa afɔrebɔ yi yɛ ne sɛ, ɛkae wɔn wɔn bɔne afe biara. 4Anantwie ne mmirekyie mogya rentumi mpepa bɔne.\n5Esiane saa enti, ɛberɛ a Kristo rebɛba ewiase no, ɔka kyerɛɛ Onyankopɔn sɛ:\n“Wommpɛ afɔrebɔ ne ayɛyɛdeɛ\nɔhyeɛ ne bɔne afɔdeɛ anaa afɔdeɛ a wɔbɔ de pepa bɔne ho.\n7Afei, mekaa sɛ: ‘Mewɔ ha rebɛyɛ deɛ wopɛ sɛ meyɛ\nsɛdeɛ wɔatwerɛ afa me ho wɔ Mmara nwoma no mu no.’ ”\n8Kane no ɔkaa sɛ, “Wompɛ, na wʼani nso nnnye afɔrebɔ ne ayɛyɛdeɛ a wɔde pepa bɔne ho.” Ɛwom, na Mmara no kyerɛ sɛ wɔnyɛ saa. 9Na ɔkaa sɛ, “Mewɔ ha rebɛyɛ deɛ wopɛ sɛ meyɛ.” Ɛno enti, Onyankopɔn agu tete afɔrebɔ no nyinaa na ɔde Kristo afɔrebɔ no asi ananmu. 10Esiane sɛ Yesu Kristo yɛɛ sɛdeɛ Onyankopɔn hwehwɛ sɛ ɔnyɛ no enti, ɔnam ne honam a ɔde bɔɔ afɔdeɛ prɛko maa yɛn no so ama yɛn ho ate afiri bɔne ho.\n11Ɛda biara Yudani ɔsɔfoɔ sɔre yɛ nʼasɔfodwuma na wabɔ afɔdeɛ mpɛn bebree. Nanso, saa afɔdeɛ yi rentumi mpepa bɔne. 12Kristo deɛ, ɔbɔɔ bɔne ho afɔdeɛ. Afɔdeɛ a ɛtena daa nyinaa. Na ɛno akyi, ɔtenaa Onyankopɔn nifa so. 13Ɛhɔ na ɔretwɛn seesei kɔsi sɛ Onyankopɔn bɛma nʼatamfoɔ ayɛ ne nan ntiasoɔ. 14Ɔnam afɔrebɔ baako so ama nnebɔneyɛfoɔ ho ate daa nyinaa.\n15Na Honhom Kronkron no nso di adanseɛ. Deɛ ɛdi ɛkan no, ɔka sɛ,\n16“Yei ne apam a me ne wɔn bɛpam\nwɔ ɛberɛ a ɛreba no mu. Awurade na ɔseɛ:\nMede me mmara bɛhyɛ wɔn akoma mu\nna matwerɛ agu wɔn adwene mu.”\n17Na afei waka sɛ,\nne wɔn amumuyɛ bio.”\n18Sɛ wɔde yeinom nyinaa kyɛ a, na afɔdeɛ a wɔbɔ de pepa bɔne no ho nhia bio.\n19Anuanom, ɛsiane Yesu wuo no enti, yɛade yɛn ho koraa sɛ yɛbɛkɔ Kronkronbea hɔ. 20Ɔnam ɔno ara ne honam so abue ɛkwan foforɔ a nkwa wɔ mu ama yɛn. 21Yɛwɔ ɔsɔfoɔ kɛseɛ bi a ɔhwɛ Onyankopɔn fie so. 22Momma yɛmfa akoma pa ne gyidie a emu yɛ den ntwe mmɛn Onyankopɔn. Ɛfiri sɛ wɔde Yesu mmogya ate yɛn atiboa bɔne ho, na wɔde nsuo a ɛyɛ kronn adware yɛn onipadua ho. 23Momma yɛnnyina gyidie a yɛasɔ mu no mu denden, ɛfiri sɛ, deɛ ɔhyɛɛ yɛn bɔ no yɛ ɔnokwafoɔ. 24Momma yɛn ho yɛn ho asɛm nhia yɛn na yɛnnodɔ yɛn ho yɛn ho na yɛnyɛ papa. 25Mommma yɛnnnyae yɛn ho yɛn ho nhyiamu da sɛdeɛ afoforɔ bi yɛ no. Mmom, momma yɛnhyɛ yɛn ho yɛn ho nkuran dendeenden, ɛfiri sɛ, mo ara mohunu sɛ ɛrenkyɛre na ɛda no aba.\n26Sɛ moboapa kɔ so yɛ bɔne a, afɔrebɔ biara nni hɔ a ɛbɛpepa mo bɔne, ɛfiri sɛ, wɔada nokorɛ no adi akyerɛ yɛn. 27Deɛ ɛwɔ hɔ ara ma wɔn a wɔtia Onyankopɔn ne atemmuo ne ogya a ɛbɛba abɛhye wɔn. 28Obiara a ɔbu Mose Mmara no so no, sɛ adansefoɔ baanu anaa baasa adansedie enti, wɔbu atɛn tia no a, wɔbɛkum no a wɔrenhunu no mmɔbɔ. 29Na obi a watiatia Onyankopɔn Ba no so, na ɔmmfa Onyankopɔn mogya apam no a ɛgyee no firii bɔne mu no nyɛ hwee anaa deɛ ɔtiatia Honhom a ɔma adom no anim no, ɛdeɛn na ɛbɛto no? Asotwe a onii no bɛnya no nnyɛ adewa. 30Yɛnim sɛ Onyankopɔn kaa sɛ, “Me na aweretɔ wɔ me, na me na metua ka,” na ɔno ara na ɔsane kaa sɛ, “Awurade bɛbu ne nkurɔfoɔ atɛn.” 31Onyankopɔn a ɔte ase no nsam amanenya yɛ hu.\n32Monkae ahohia a mokɔɔ mu ɛberɛ a mohunuu hann no, momiaa mo ani hunuu ɔko bebree mu amaneɛ. 33Ebi ne sɛ, mpɛn bebree wɔyeyɛɛ mo, guu mo anim ase badwam; na ɛtɔ da bi mpo a, na moasiesie mo ho sɛ mobɛka wɔn a wɔrehunu amaneɛ no ho. 34Mo ne nneduafoɔ daa afiase na wɔfaa mo ahodeɛ nyinaa no mpo, monyaa ho boasetɔ, ɛfiri sɛ, monim sɛ ɛyɛ dɛn ara a mowɔ ade pa bi a ɛbɛtena hɔ daa. 35Mommma mo akoma nntu na moanhwere mo akatua.\n36Ɛsɛ sɛ moto mo bo ase na moatumi ayɛ Onyankopɔn apɛdeɛ ama mo nsa aka deɛ wɔahyɛ mo ho bɔ no. 37Ɛfiri sɛ,\nAtwerɛsɛm no ka sɛ, “Ɛrenkyɛre koraa\nna deɛ ɛsɛ sɛ ɔba no aba;\n“Deɛ ɔtene no firi gyidie mu bɛnya nkwa,\n39Yɛnnyɛ nnipa a yɛsane yɛn akyi na yɛyera. Mmom, yɛwɔ gyidie na wɔagye yɛn nkwa.\nASCB : Hebrifoɔ 10


1 O Teofilo,+ asɛm a edi kan a mekyerɛwee no, mekyerɛɛ nneɛma a Yesu fii ase yɛe na ɔkyerɛkyerɛe nyinaa,+ 2 kosii da a wɔfaa no kɔɔ soro,+ bere a na ɔnam honhom kronkron so de ahyɛde ama asomafo a wapaw wɔn+ no. 3 Afei nso bere a ohuu amane akyi no, ɔnam adanse bebree so de ne ho kyerɛɛ wɔn sɛ ɔte ase,+ ma wohuu no adaduanan, na ɔkaa Onyankopɔn ahenni ho asɛm.+ 4 Bere a ɔne wɔn hyiae no, ɔmaa wɔn ahyɛde sɛ: “Mummfi Yerusalem,+ na mmom monkɔ so ntwɛn nea Agya no ahyɛ ho bɔ+ a motee ho asɛm fii me hɔ no; 5 efisɛ Yohane de, nsu na ɔde bɔɔ asu, nanso ɛrenni nna pii na wɔde honhom kronkron+ abɔ mo asu.” 6 Afei, bere a wohyiaam no, wobisaa no sɛ: “Awurade, saa bere yi na wode ahenni+ no resan asi hɔ ama Israel anaa?” 7 Ɔka kyerɛɛ wɔn sɛ: “Ɛnyɛ mo de sɛ mubehu mmere anaa nna+ a Agya no ahyɛ wɔ n’ankasa tumi mu;+ 8 na mmom sɛ honhom kronkron no ba mo so a mubenya tumi,+ na mobɛyɛ m’adansefo+ wɔ Yerusalem+ ne Yudea ne Samaria+ nyinaa de akɔ asase ano nohoa.”+ 9 Ɔkaa eyinom wiei a wɔrehwɛ no no, wɔmaa no so kɔɔ soro+ na omununkum kataa ne ho na wɔanhu no bio.+ 10 Na bere a ɔrekɔ+ a wɔrehwɛ ewim haa no, hwɛ! mmarima baanu bi a wɔhyehyɛ ntade fitaa+ begyinagyinaa wɔn nkyɛn, 11 na wɔkae sɛ: “Galilea mmarima, dɛn nti na mugyinagyina ha rehwɛ soro yi? Yesu a wɔafa no afi mo nkyɛn kɔ soro yi bɛba sɛnea moahu sɛ ɔrekɔ soro no ara pɛ.”+ 12 Ɛnna wofii bepɔw bi a wɔfrɛ no Ngo Bepɔw a ɛbɛn Yerusalem so san kɔɔ+ Yerusalem; efi hɔ rekɔ no yɛ homeda kwan.*+ 13 Enti, woduu hɔ no, wɔkɔɔ abansoro dan no mu,+ faako a na wɔte no, Petro ne Yohane ne Yakobo ne Andrea, Filipo ne Toma, Bartolomeo ne Mateo, Alfeo ba Yakobo ne Simon a ɔyɛ nsiyɛfo no, ne Yakobo ba Yuda.+ 14 Eyinom nyinaa de koma koro kuraa mpaebɔ mu+ a na mmea+ bi ne Yesu maame Maria ne afei ne nuanom+ ka ho. 15 Afei nna no mu no, Petro sɔre gyinaa anuanom (nnipakuw a na wɔn nyinaa dodow bɛyɛ ɔha ne aduonu) no mfinimfini kae sɛ: 16 “Mmarima, anuanom, na ɛsɛ sɛ kyerɛwsɛm a honhom kronkron+ nam Dawid anom so ka siei no ba mu wɔ Yuda+ a ɔkyerɛɛ wɔn a wɔkyeree Yesu+ no kwan no ho,+ 17 efisɛ na ɔka yɛn ho,+ na onyaa ɔsom adwuma yi mu kyɛfa.+ 18 (Enti, saa ɔbarima yi de amumɔyɛ ho akatua+ tɔɔ+ asase, na bere a ne ti bɛwɔɔ hɔ+ no, ne mu paee ma ne nsono nyinaa puei. 19 Wɔn a wɔtete Yerusalem nyinaa nso hui, enti wɔfrɛɛ asase no wɔn ankasa kasa mu Akeldama, a ase ne Mogya Asase.) 20 Na wɔakyerɛw wɔ Nnwom nhoma no mu sɛ, ‘Ma ne tenabea nnan amamfõ, na mma obiara nntena hɔ,’+ na ‘Ne hwɛfo adwuma no, ma obi foforo nyɛ.’+ 21 Enti mmarima a na wɔne yɛn hyiam bere a Awurade Yesu wɔ yɛn ntam a ɔredi akɔneaba+ 22 fi bere a Yohane bɔɔ no asu+ kosi da a wɔfaa no fii yɛn nkyɛn kɔɔ soro+ no, ɛho hia sɛ saa mmarima yi mu biako ka yɛn ho yɛ ne wusɔre ho dansefo.”+ 23 Enti woyii wɔn mu baanu begyinaa hɔ, Yosef a wɔfrɛ no Barsaba a wɔtoo ne din Yusto no, ne Matia. 24 Na wɔbɔɔ mpae kae sɛ: “O Yehowa, wo a wunim nnipa nyinaa koma mu,+ kyerɛ mmarima baanu yi mu nea woapaw no 25 sɛ ɔmfa ɔsom adwuma ne asomafodwuma+ a Yuda wae fii ho faa n’ankasa kwan so no.” 26 Enti, wɔbɔɔ wɔn so ntonto,+ na ntonto no sii Matia so; na wɔkan no kaa asomafo dubiako+ no ho.\nNa eyi bɛyɛ basafa 2,000 (mita 890; anammɔn 2,920). Fa toto Yosua 3:4 ho.


Mateo 14 - Nkwa Asem (NA-TWI) | Biblica\nMateo 14 - Nkwa Asem (NA-TWI)\nYohane Osuboni kum\n1Bere no mu ara, na Herode a na odi hene wɔ Galilea no tee Yesu nka. 2 Ɔtee Yesu nka no, nea ɔka kyerɛɛ n’asomfo ne sɛ, “Ɛnyɛ obiara sɛ Yohane Osuboni na wasɔre afi awufo mu. Eyi nti na wanya tumi foforo de reyɛ anwonwade ahorow yi.”\n3 Saa bere no, na Herode ama wɔakyere Yohane Osuboni ato afiase, efisɛ, na wakasa atia Herodia ne Herode aware no 4 se, Herode aware ne nua Filipo yere. 5 Herode pɛe sɛ okum Yohane. Nanso, na osuro sɛ, sɛ okum no a, basabasa bɛba ɔman no mu. Efisɛ, na nnipa no nyinaa bu Yohane sɛ odiyifo.\n6 Ɛbae sɛ na Herode redi n’awoda. Awoda no ase, Herodia babea besawee ma ɛyɛɛ Herode fɛ. 7 Eyi maa Herode kaa ntam, hyɛɛ no bɔ se, ommisa nea ɔpɛ biara na ɔde bɛma no. 8 Ababaa yi ne na Herodia tuu no fo se, ommmisa biribiara sɛ Yohane ti a wɔatwa ato prɛte mu.\n9 Herode tee asɛm yi no, ɛyɛɛ no yaw ma ɛhaw no. Nanso, esiane ntam a waka wɔ nnipa a wɔahyia hɔ no anim no nti, ɔhyɛ ma wɔyɛɛ nea ababaa no hwehwɛ no maa no.\n10 Herode soma ma wɔkotwaa Yohane ti wɔ afiase hɔ. 11 Wɔde ti a wɔatwa no too prɛte mu de brɛɛ ababaa no ma ɔde kɔmaa ne na.\n12 Yohane asuafo no bɛfaa n’amu no kosiee no. Eyi akyi, wɔkɔbɔɔ Yohane wu no ho amanneɛ kyerɛɛ Yesu.\nYesu ma nnipa mpemnum aduan\n13 Yesu tee Yohane Osuboni wu no, ɔtew ne ho kɔtenaa baabi. Nnipa tee ne nka ma wɔnam fam fii wɔn nkurow ne wɔn nkuraase tiw no kɔɔ nea ɔwɔ hɔ.\n14 Yesu fii ɔkorow no mu baa nea nnipa no wɔ hɔ no. Ohuu nnipadɔm no, ne yam hyehyee no maa wɔn. Eyi ma ɔsaa ayarefo a wɔwɔ wɔn mu no yare.\n15 Anim rebiribiri no, Yesu asuafo no baa ne nkyɛn bɛka kyerɛɛ no se, “Ade resa. Aduan biara nso nni ha. Ɛha nso mmɛn kurow biara. Enti, gya nnipa no kwan na wɔnkɔhwehwɛ aduan ntɔ nni wɔ kurow no bi so.”\n16 Yesu buaa wɔn se, “Ɛho nhia sɛ wɔkɔ; momma wɔn aduan nni!”\n17 Asuafo no ka kyerɛɛ no se, “Nea yɛwɔ nyinaa yɛ abodoo anum ne mpataa abien pɛ.”\n18 Yesu ka kyerɛɛ wɔn se, “Momfa mmrɛ me.”\n19 Afei ɔka kyerɛɛ nnipadɔm no ma wɔtenatenaa ase wɔ sare no so. Ɔhwɛɛ soro bɔɔ mpae, hyiraa aduan no so. Afei obubuu mu de maa n’asuafo no ma wɔkyekyɛ maa nnipadɔm no. 20 Obiara dii nea wɔde maa no no mee pintinn. Afei asuafo no boaboaa nea wodi ma ɛkae no ano no, ɛyɛɛ nkɛntɛmma dumien. 21 Mmarima a wodii aduan no dodow bɛyɛ mpemnum a mmea ne mmofra nka ho.\n22 Nnipadɔm no didi wiei pɛ, Yesu ka kyerɛɛ n’asuafo no se, wɔntena ɔkorow no mu nni kan ntwa nkɔ asuogya nohɔ, na ɔno de, ɔretena hɔ agya nnipa no kwan.\n23 Ogyaa wɔn kwan wiei no, ɔkɔɔ bepɔw bi so kɔbɔɔ mpae. Onwini dwoe no, na aka Yesu nko ara wɔ nea ɔwɔ hɔ. 24 Saa bere no, na ɔkorow a na asuafo no te mu no adu akyiri. Mframa fitii ase bɔe dennen maa po no bɔɔ asorɔkye dwiradwiraa ɔkorow a na asuafo no te mu no.\n25 Ahemanakye bɛyɛ nnɔnan bere mu no, Yesu nam po no ani baa asuafo no nkyɛn. 26 Bere a asuafo no huu obi sɛ ɔnam nsu no ani reba wɔn nkyɛn no, wosuroe, efisɛ, na wosusuw sɛ wɔahu ɔsaman. Ɛma wɔde ehu teɛteɛɛm.\n27 Ntɛm ara, Yesu ka kyerɛɛ wɔn se, “Ɛyɛ me. Munnsuro. Momma mo bo ntɔ mo yam!”\n28 Petro ka kyerɛɛ no se, “Awurade, sɛ ɛyɛ wo de a, ka kyerɛ me na me nso memfa nsu no ani mmra wo nkyɛn.”\n29 Yesu ka kyerɛɛ Petro se, “Bra!” Petro fii ɔkorow no mu sii nsu no ani nantewee sɛ ɔrekɔ Yesu nkyɛn. 30 Nanso, ohuu mframa a ɛrebɔ no, ne ho popoe. Afei na ɔremem. Ɔteɛteɛɛm frɛɛ Yesu se, “Awurade, gye me na meremem!”\n31 Ɛhɔ ara, Yesu teɛɛ ne nsa, twee no. Afei ɔka kyerɛɛ Petro se, “Wo a wo gyidi sua, adɛn na wunnye me nni?” 32 Yesu ne Petro kɔtenaa ɔkorow no mu no, mframa no gyaee bɔ. 33 Asuafo a wɔwɔ ɔkorow no mu no de ahodwiriw bɛkotow Yesu kae se, “Onyankopɔn Ba ne wo ampa!”\n34 Wotwaa asu no baa Genesaret. 35 Yesu duu hɔ no, ankyɛ na nkurow a atwa Genesaret ho ahyia no nyinaa tee ne nka. Wɔde wɔn ayarefo nyinaa brɛɛ no. 36 Ayarefo no srɛɛ Yesu sɛ, ɔmma wɔmfa wɔn nsa nka n’atade ano kɛkɛ. Ayarefo dodow a wotumi de wɔn nsa kaa n’atade ano no ho yɛɛ wɔn den.\nNA-TWI : Mateo 14


So “Nyansa a Efi Soro” Reyɛ Adwuma W’asetra Mu? | Bɛn Yehowa\nTI 8 Tumi a Wɔde Siesie Ade—Yehowa ‘Reyɛ Ade Nyinaa Foforo’\nKENKAN WƆ Afrikaans Albanian Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Greek Haitian Creole Hausa Hiligaynon Hindi Hungarian Iloko Indonesian Italian Japanese Kikuyu Kiluba Kinyarwanda Kirghiz Kirundi Kisonge Kongo Korean Kwanyama Latvian Lingala Lithuanian Luganda Luo Macedonian Malagasy Malayalam Maltese Myanmar Ndebele (Zimbabwe) Ndonga Niuean Norwegian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Sepedi Serbian Sesotho (Lesotho) Seychelles Creole Shona Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Thai Tok Pisin Tongan Tshiluba Tsonga Tswana Turkish Twi Ukrainian Venda Vietnamese Xhosa Yoruba Zulu\nSo “Nyansa a Efi Soro” Reyɛ Adwuma W’asetra Mu?\n1-3. (a) Ɔkwan bɛn so na Salomo daa nyansa soronko adi wɔ sɛnea odii onii a na ɔyɛ abofra bi maame ho asɛm no ho dwuma no mu? (b) Dɛn na Yehowa ahyɛ yɛn bɔ sɛ ɔde bɛma yɛn, na nsɛmmisa bɛn na ɛsɔre?\nNÁ ƐYƐ asɛnnennen—mmea baanu a wɔreko abofra biako ho. Ná mmea no te fie biako mu, na wɔn mu biara awo ɔbabarima a nna kakraa bi pɛ na ɛda wɔn awo no ntam. Ná mmofra no biako awu, na afei mmea no mu biara kyerɛe sɛ ɔne abofra a ɔte ase no maame. * Ná adansefo biara nni asɛm a asi no ho. Ɛda adi sɛ na wɔadi kan adi asɛm no wɔ asɛnnibea kumaa mu, nanso anyɛ yiye. Awiei koraa no, wɔde asɛm no kɔɔ Salomo, Israel hene no, anim. So na obetumi ahu nokware a ɛwɔ asɛm no mu no?\n2 Bere a Salomo tiee mmea no akyinnyesɛm no kakra no, ɔkae sɛ wɔmmrɛ no nkrante. Afei, te sɛ nea wate asɛm no ase no, ɔhyɛe sɛ wɔmpae abofra no mu abien na wɔmfa fã mma mmea no mu biara. Ntɛm ara na ɛna no ankasa srɛɛ ɔhene no sɛ ɔmfa abofra no—ne ba a ɔsom bo no—mma ɔbea biako no. Nanso, ɔbea biako no kɔɔ so kae sɛ wɔmpae abofra no mu abien. Afei Salomo huu nokware no. Ná ɔwɔ ayamhyehye a ɛna wɔ ma ne yafumma no ho nimdeɛ, na ɔde saa nimdeɛ no dii dwuma de siesiee asɛm no. Hwɛ abotɔyam a ɛbɛyɛ sɛ ɛna no nyae bere a Salomo de ne ba no maa no na ɔkae sɛ: “Ɔne ne nã” no.—1 Ahene 3:16-27.\n3 Ɛyɛ nyansa soronko, ɛnte saa? Bere a nkurɔfo no tee sɛnea Salomo adi asɛm no, wɔn ho dwiriw wɔn, “efisɛ wohui sɛ Onyankopɔn nyansa wɔ ne mu.” Yiw, na Salomo nyansa no yɛ Onyankopɔn akyɛde. Na Yehowa ama no “nyansa ne nhumu koma.” (1 Ahene 3:12, 28) Na yɛn nso ɛ? So yɛn nso yebetumi anya Onyankopɔn nyansa? Yiw, efisɛ wɔde honhom kaa Salomo ma ɔkyerɛwee sɛ: ‘Yehowa na ɔma nyansa.’ (Mmebusɛm 2:6) Yehowa hyɛ bɔ sɛ ɔbɛma wɔn a wofi komam hwehwɛ nyansa—tumi a wotumi de nimdeɛ, ntease, ne nhumu di dwuma pa—no bi. Ɔkwan bɛn so na yebetumi anya nyansa a efi soro? Na ɔkwan bɛn so na yebetumi de adi dwuma wɔ yɛn asetra mu?\n“Nya Nyansa”—Ɔkwan Bɛn So?\n4-7. Nneɛma anan bɛn na ɛsɛ sɛ yenya na ama yɛanya nyansa?\n4 So ɛsɛ sɛ yɛn adwene mu dɔ pii anaasɛ ɛsɛ sɛ yesua nhoma kɔ akyiri ansa na yɛanya Onyankopɔn nyansa? Dabi. Yehowa wɔ ɔpɛ sɛ ɔbɛma yɛn nyansa ɛmfa ho baabi a yefi ne yɛn nhomanim. (1 Korintofo 1:26-29) Nanso, ɛsɛ sɛ yefi ɔpɛ mu yɛ ho adwuma, efisɛ Bible hyɛ yɛn nkuran sɛ ‘yennya nyansa.’ (Mmebusɛm 4:7) Yɛbɛyɛ dɛn atumi ayɛ saa?\n5 Nea edi kan, ɛsɛ sɛ yesuro Onyankopɔn. Mmebusɛm 9:10 ka sɛ: “Nyansa mfiase ne [Yehowa, NW] suro [“ade a edi kan a wɔnam so hu nyansa,” The New English Bible].” Onyankopɔn suro ne nokware nyansa nnyinaso. Dɛn ntia? Kae sɛ nea ɛka nyansa ho ne tumi a wotumi de nimdeɛ di dwuma yiye. Ɛnyɛ ehu ne ahopopo a yɛde bɛkɔ Onyankopɔn anim na ɛkyerɛ sɛ yesuro no, na mmom sɛ yɛde nidi, obu, ne ahotoso bɛkotow no. Osuro a ɛte saa fata na ɛhyɛ nkuran yiye. Ɛka yɛn ma yɛbɔ yɛn bra ma ɛne Onyankopɔn apɛde ne n’akwan hyia. Nyansakwan foforo biara nni hɔ a yebetumi afa so, efisɛ Yehowa gyinapɛn ahorow ma wɔn a wodi so no nya mfaso kɛse bere nyinaa.\n6 Nea ɛto so abien, ɛsɛ sɛ yedwo na yɛda ahobrɛase adi. Sɛ obi nnwo na onni ahobrɛase a ontumi nnya Onyankopɔn nyansa. (Mmebusɛm 11:2) Dɛn nti na ɛte saa? Sɛ yedwo na yɛwɔ ahobrɛase a, yebefi yɛn pɛ mu agye atom ankasa sɛ ɛnyɛ biribiara na yenim, sɛ ɛnyɛ bere nyinaa na yɛn nsusuwii teɛ, na mmom ɛsɛ sɛ yehu Yehowa adwene wɔ nneɛma ho. Yehowa “siw ahantanfo kwan,” nanso n’ani gye ho sɛ ɔbɛma wɔn a wodwo no nyansa.—Yakobo 4:6.\nSɛ yebenya Onyankopɔn nyansa a, ɛsɛ sɛ yɛbɔre hwehwɛ\n7 Ade a ɛto so abiɛsa a ɛho hia ne Onyankopɔn Asɛm a wɔakyerɛw no a yebesua. Wɔada Yehowa nyansa no adi wɔ N’asɛm mu. Sɛ yebenya saa nyansa no a, ɛsɛ sɛ yɛbɔre hwehwɛ. (Mmebusɛm 2:1-5) Ahwehwɛde a ɛto so anan ne mpaebɔ. Sɛ yefi komam hwehwɛ Onyankopɔn nyansa a, ɔde bɛma yɛn ma aboro so. (Yakobo 1:5) Obebua mpae a yɛbɔ hwehwɛ ne honhom no. Na ne honhom betumi ama yɛanya ademude wɔ N’asɛm a ebetumi aboa yɛn ma yɛadi ɔhaw ahorow ho dwuma, akwati asiane, na yɛasisi gyinae ahorow a nyansa wom no mu.—Luka 11:13.\n8. Sɛ yɛanya Onyankopɔn nyansa ampa a, ɔkwan bɛn so na ɛbɛda adi?\n8 Sɛnea yehui wɔ Ti 17 no, Yehowa nyansa yɛ nea yetumi de di dwuma. Enti, sɛ yɛanya Onyankopɔn nyansa ampa a, ɛbɛda adi wɔ yɛn nneyɛe mu. Osuani Yakobo kaa aba a Onyankopɔn nyansa sow ho asɛm bere a ɔkyerɛwee sɛ: “Nyansa a efi soro no de, nea edi kan ne sɛ ɛho tew, ɛwɔ asomdwoe, ɛwɔ odwo [“ɛwɔ ntease,” NW], ɛwɔ asoɔmmerɛw; mmɔborohunu ne aba pa ayɛ no ma, ennye akyinnye [ɛnyɛ nyiyim, NW], ɛnyɛ nyaatwom.” (Yakobo 3:17) Bere a yesusuw Onyankopɔn nyansa afã yi mu biara ho no, yebetumi abisa yɛn ho sɛ, ‘So nyansa a efi soro no reyɛ adwuma wɔ m’asetra mu?’\n“Ɛho Tew, Ɛwɔ Asomdwoe”\n9. Sɛ́ obi ho tew no kyerɛ dɛn, na dɛn nti na ɛfata sɛ ahotew yɛ nyansa su a edi kan?\n9 “Nea edi kan ne sɛ ɛho tew.” Sɛ́ obi ho bɛtew no kyerɛ sɛ ɔbɛyɛ kronn a efĩ nni ne ho, ɛnyɛ honam ani kɛkɛ na mmom ne mu nso. Bible de nyansa bata koma ho, nanso ɔsoro nyansa ntumi nhyɛn koma a nsusuwii bɔne, akɔnnɔ bɔne, ne adwemmɔne ayɛ no ma mu. (Mmebusɛm 2:10; Mateo 15:19, 20) Nanso, sɛ yɛn koma mu tew—kyerɛ sɛ, sɛnea nnipa a yɛnyɛ pɛ betumi ayɛ—a, ‘yebefi bɔne ho na yɛayɛ papa.’ (Dwom 37:27; Mmebusɛm 3:7) So ɛnyɛ nea ɛfata sɛ ahotew yɛ nyansa su a edi kan? Sɛnea ɛte no, sɛ yɛn ho ntew wɔ abrabɔ ne honhom fam a, ɔkwan bɛn so na yebetumi ada nyansa a efi soro no su afoforo no adi?\n10, 11. (a) Dɛn nti na ɛho hia sɛ yɛyɛ nnipa a yɛpɛ asomdwoe? (b) Sɛ wote nka sɛ woafom wo yɔnko somfo bi a, ɔkwan bɛn so na wubetumi ada no adi sɛ woyɛ obi a wopɛ nkabom? (Hwɛ ase hɔ asɛm no nso.)\n10 “Ɛwɔ Asomdwoe.” Ɔsoro nyansa ka yɛn ma yedi asomdwoe a ɛyɛ Onyankopɔn honhom aba no akyi. (Galatifo 5:22) Yɛbɔ mmɔden sɛ yɛrensɛe “asomdwoe hama” a ɛka Yehowa nkurɔfo bom no. (Efesofo 4:3) Afei sɛ asɛm ba yɛn asomdwoe ho a, yɛyɛ nea yebetumi biara sɛ yebesiesie. Dɛn nti na eyi ho hia? Bible ka sɛ: ‘Monkɔ so ntra asomdwoe mu, na ɔdɔ ne asomdwoe Nyankopɔn bedi mo akyi.’ (2 Korintofo 13:11) Enti bere tenten a yɛkɔ so tra asomdwoe mu no, asomdwoe Nyankopɔn bedi yɛn akyi. Sɛnea yɛne yɛn mfɛfo asomfo di nsɛm no ka yɛne Yehowa ntam abusuabɔ tẽẽ. Ɔkwan bɛn so na yebetumi ada yɛn ho adi sɛ yɛyɛ nkurɔfo a yɛpɛ asomdwoe? Susuw nhwɛso bi ho hwɛ.\n11 Sɛ wuhu sɛ woafom wo yɔnko somfo bi a, dɛn na ɛsɛ sɛ woyɛ? Yesu kae sɛ: “Enti sɛ wode w’ayɛyɛde ba afɔremuka ho, na ɛhɔ wokae sɛ wo nua wɔ asɛm bi tia wo a, gyaw w’ayɛyɛde no afɔremuka no anim hɔ, na kɔ na wo ne wo nua no nkɔbom kan ansa na woaba abɛma w’ayɛyɛde no.” (Mateo 5:23, 24) Wubetumi de saa afotu no adi dwuma denam wo nua no nkyɛn a wobɛkɔ so. Botae bɛn na wode bɛkɔ? Sɛ wo ne no ‘rekɔbom.’ * Nea ɛbɛyɛ na woatumi ayɛ saa no, ebia ebehia sɛ wugye ɛyaw a wadi no tom, na wunnye kyim. Sɛ wokɔ ne nkyɛn a botae no ne sɛ worekɔhwehwɛ asomdwoe, na wokɔ so kura su a ɛte saa mu a, ɛda adi sɛ wubetumi ayi ntawntawdi biara afi hɔ, apa no kyɛw sɛnea ɛsɛ, na ɔno nso de akyɛ wo. Sɛ wufi wo pɛ mu kɔ sɛ worekɔhwehwɛ asomdwoe a, woda no adi sɛ Onyankopɔn nyansa na ɛkyerɛ wo kwan.\n‘Ɛwɔ Ntease, Ɛwɔ Asoɔmmerɛw’\n12, 13. (a) Asɛmfua a wɔkyerɛɛ ase ‘ntease’ wɔ Yakobo 3:17 no kyerɛ dɛn? (b) Ɔkwan bɛn so na yebetumi ada no adi sɛ yɛwɔ ntease?\n12 ‘Ɛwɔ ntease.’ Sɛ́ obi bɛyɛ obi a ɔwɔ ntease no kyerɛ dɛn? Sɛnea nhomanimfo kyerɛ no, mfitiase Hela asɛmfua a wɔkyerɛɛ ase “ntease” (NW) wɔ Yakobo 3:17 no asekyerɛ yɛ den. Nsɛm asekyerɛfo de nsɛmfua te sɛ “odwo,” “boasetɔ,” ne “tema” na adi dwuma. New World Translation ase hɔ asɛm bi akyerɛ sɛ ne ntease ankasa ne “gyae a wogyae nsɛm mu.” Ɔkwan bɛn so na yebetumi ada no adi sɛ yɛde nyansa a efi soro no fã yi reyɛ adwuma?\n13 Filipifo 4:5 ka sɛ: “Momma nnipa nyinaa nhu mo dwo [ntease, NW]!” Nkyerɛase foforo kenkan sɛ: “Monyɛ nnipa a wonim sɛ mowɔ ntease.” (The New Testament in Modern English, a J. B. Phillips yɛe) Hyɛ no nsow sɛ ɛnyɛ asɛm no ne sɛnea yehu yɛn ho; ɛyɛ sɛnea afoforo hu yɛn, sɛnea wonim yɛn. Obi a ɔwɔ ntease nhwehwɛ sɛ afoforo bedi mmara so katee anaasɛ ɔnhwehwɛ sɛ wɔbɛyɛ nneɛma sɛnea ɔno pɛ bere nyinaa. Mmom no, ɔwɔ ɔpɛ sɛ obetie afoforo, na bere a ɛfata no, obegyae nsɛm mu ayɛ nea afoforo pɛ. Odwo nso, ɔnyɛ basabasa anaa katee wɔ ɔne afoforo nsɛnnii mu. Bere a eyi ho hia ma Kristofo nyinaa no, ɛho hia titiriw ma wɔn a wɔresom sɛ mpanyimfo no. Odwo twetwe nnipa, ɛma mpanyimfo yɛ nkurɔfo a wotumi bɛn wɔn. (1 Tesalonikafo 2:7, 8) Ɛyɛ papa sɛ yɛn nyinaa bebisa yɛn ho sɛ, ‘So wonim me sɛ obi a mewɔ tema, migyae nsɛm mu, na midwo?’\n14. Ɔkwan bɛn so na yebetumi ada no adi sɛ ‘yɛn aso yɛ mmerɛw’?\n14 “Ɛwɔ asoɔmmerɛw.” Hela asɛmfua a wɔkyerɛɛ ase “ɛwɔ asoɔmmerɛw” no nni baabi foforo biara wɔ Kristofo Hela Kyerɛwnsɛm no mu. Sɛnea nhomanimfo bi kyerɛ no, saa asɛmfua yi, “wɔtaa de di dwuma wɔ asraafo mu.” Ekura adwene a ɛne “obi asɛm a ɛnyɛ den” ne “obi ho ase a ɔbrɛ ma afoforo.” Ɛnyɛ den sɛ obi a nyansa a efi soro kyerɛ no kwan no bɛbrɛ ne ho ase ahyɛ nea Kyerɛwnsɛm no ka ase. Wonnim no sɛ obi a osi gyinae na ɔmma asɛm foforo biara nsesa n’adwene. Mmom no, sɛ wɔde Kyerɛwnsɛm mu adanse a emu da hɔ kyerɛ no sɛ wadi mfomso wɔ ne gyinaesi anaa ne nsɛnkae mu a, ɔyɛ nsakrae ntɛm ara. So saa na afoforo nim wo?\n“Mmɔborohunu ne Aba Pa Ayɛ no Ma”\n15. Dɛn ne mmɔborohunu, na dɛn nti na ɛfata sɛ wɔbɔ “mmɔborohunu” ne “aba pa” din bere koro mu wɔ Yakobo 3:17?\n15 “Mmɔborohunu ne aba pa ayɛ no ma.” * Mmɔborohunu yɛ nyansa a efi soro no fã a ɛho hia efisɛ wɔkyerɛ sɛ ‘mmɔborohunu ayɛ’ nyansa a ɛte saa ‘ma.’ Hyɛ no nsow sɛ wɔbɔ “mmɔborohunu” ne “aba pa” din bere koro mu. Eyi fata, efisɛ wɔ Bible mu no, wɔtaa kyerɛ mmɔborohunu ase sɛ dwen a wɔkɔ so dwen afoforo ho, ayamhyehye a ɛma wɔda ayamye pii adi. Nhoma bi kyerɛ mmɔborohunu ase sɛ “awerɛhow a obi di wɔ obi tebea a enye ho na ɔbɔ mmɔden sɛ ɔbɛyɛ ho biribi.” Enti, Onyankopɔn nyansa nyɛ nea enni tema, ɛnyɛ atirimɔden, anaa nhomanim kɛkɛ. Mmom no, ɛwɔ ɔdɔ, koma pa, ne tema. Ɔkwan bɛn so na yebetumi ada no adi sɛ mmɔborohunu ayɛ yɛn ma?\n16, 17. (a) Ɔdɔ a yɛwɔ ma Onyankopɔn akyi no, dɛn na ɛkanyan yɛn ma yenya asɛnka adwuma no mu kyɛfa, na dɛn ntia? (b) Akwan bɛn so na yebetumi ada no adi sɛ mmɔborohunu ayɛ yɛn ma?\n16 Akyinnye biara nni ho sɛ ɔkwan a ɛho hia ne sɛ yɛbɛka Onyankopɔn Ahenni ho asɛmpa no akyerɛ afoforo. Dɛn na ɛkanyan yɛn ma yɛyɛ saa adwuma yi? Ne titiriw no, ɛyɛ ɔdɔ a yɛwɔ ma Onyankopɔn. Na mmɔborohunu anaa ayamhyehye a yɛwɔ ma afoforo nso kanyan yɛn. (Mateo 22:37-39) Nnipa pii ‘abrɛ, na wɔsam hɔ sɛ nguan a wonni hwɛfo’ nnɛ. (Mateo 9:36) Nyamesom mu nguanhwɛfo atorofo abu wɔn ani agu wɔn so, na wɔama wɔayɛ anifuraefo honhom fam. Ne saa nti, wonnim akwankyerɛ a nyansa wom a ɛwɔ Onyankopɔn Asɛm mu anaa nhyira ahorow a Ahenni no de bɛba asase so nnansa yi ara no. Enti sɛ yesusuw nnipa a yɛne wɔn te no honhom fam ahiade ho a, ayamhyehye a efi koma pa mu no ka yɛn ma yɛyɛ nea yebetumi nyinaa de ka Yehowa atirimpɔw a ɔdɔ wom no ho asɛm kyerɛ wɔn.\nSɛ yɛda mmɔborohunu, anaa ayamhyehye adi kyerɛ afoforo a, yɛda “nyansa a efi soro” adi\n17 Akwan foforo bɛn so na yebetumi ada no adi sɛ mmɔborohunu ayɛ yɛn ma? Kae Yesu mfatoho a ɛfa Samariani bi a ohuu ɔkwantufo a ɔda kwankyɛn a na wɔawia ne nneɛma aboro no ho no. Samariani no yam hyehyee no, na “ohuu no mmɔbɔ” kyekyeree n’akuru no hwɛɛ no. (Luka 10:29-37) So eyi nkyerɛ sɛ mmoa ankasa a yɛbɛyɛ ama wɔn a ade ahia wɔn no ka mmɔborohunu ho? Bible ka kyerɛ yɛn sɛ “yɛnyɛ nnipa nyinaa yiye, ne titiriw no wɔn a wɔyɛ gyidi fifo.” (Galatifo 6:10) Susuw nneɛma a yebetumi ayɛ no bi ho hwɛ. Ebetumi aba sɛ yɔnko gyidini bi a ne mfe akɔ anim hia kar de akɔ Kristofo nhyiam aba. Ebia na okunafo bi a ɔwɔ asafo no mu hia mmoa wɔ ne fie a obesiesie ho. (Yakobo 1:27) Ebia obi a n’abam abu behia “asɛmpa” bi a ɛbɛkyekye ne werɛ. (Mmebusɛm 12:25) Sɛ yɛda mmɔborohunu adi wɔ akwan a ɛte saa so a, yɛda no adi sɛ nyansa a efi soro no reyɛ adwuma wɔ yɛn mu.\n‘Ɛnyɛ Nyiyim, Ɛnyɛ Nyaatwom’\n18. Sɛ nyansa a efi soro na ɛkyerɛ yɛn kwan a, dɛn na ɛsɛ sɛ yɛbɔ mmɔden yi fi yɛn koma mu, na dɛn ntia?\n18 ‘Ɛnyɛ nyiyim.’ Onyankopɔn nyansa tumi di nnipa mu nyiyim ne ɔman a obi fi mu a ɔde hoahoa ne ho so. Sɛ nyansa a ɛte saa na ɛkyerɛ yɛn kwan a, yɛbɛbɔ mmɔden ayi adwene biara a ɛbɛma yɛahwɛ nnipa anim no afi yɛn koma mu. (Yakobo 2:9) Yɛrennyina afoforo nhomanim, wɔn sika, anaa asɛyɛde a wɔwɔ wɔ asafo mu so ne wɔn nni; saa ara na yɛremmu yɛn mfɛfo asomfo biara animtiaa ɛmfa ho sɛ ebia wɔyɛ ahiafo no. Sɛ Yehowa ayi ne dɔ adi akyerɛ saafo no a, ɛsɛ sɛ yebu wɔn sɛ wɔfata sɛ yeyi yɛn dɔ adi kyerɛ wɔn.\n19, 20. (a) Hela asɛmfua a egyina hɔ ma “nyaatwom” ho abakɔsɛm ne dɛn? (b) Ɔkwan bɛn so na yɛda “onuadɔ a nkontompo nni mu” adi, na dɛn nti na eyi ho hia?\n19 “Ɛnyɛ Nyaatwom.” Hela asɛmfua a egyina hɔ ma “nyaatwom” no betumi akyerɛ “ogofo bi a onya agoru bi mu kyɛfa.” Tete no, na Helafo ne Romafo agofo hyɛ nkataanim kɛse bi bere a wɔredi agoru no. Enti, wɔde Hela asɛmfua a egyina hɔ ma “nyaatwom” no bedii dwuma wɔ obiara a ɔde sɛnea ɔte ankasa sie, anaa obi a ɔnka nokware ho. Ɛnyɛ sɛnea yɛne yɛn mfɛfo asomfo di nsɛm nko na ɛsɛ sɛ Onyankopɔn nyansa no fã yi nya so nkɛntɛnso na mmom sɛnea yɛte nka wɔ wɔn ho nso.\n20 Ɔsomafo Petro kae sɛ ɛsɛ sɛ ‘osetie a yɛyɛ ma nokware no’ ma yɛda “onuadɔ a nkontompo nni mu” adi. (1 Petro 1:22) Yiw, ɛnsɛ sɛ ɔdɔ a yɛda no adi kyerɛ yɛn nuanom no yɛ nnipa ani so de. Yɛnhyɛ nkataanim anaa yɛmfa yɛn ho nhyɛ dwumadi bi mu mfa nnaadaa afoforo. Ɛsɛ sɛ yɛda nokware dɔ, nea efi koma pa mu adi. Sɛ yɛyɛ saa a, yɛn mfɛfo gyidifo benya yɛn mu ahotoso, efisɛ wobehu sɛ yɛte sɛnea yɛte no ankasa. Nokwaredi a ɛte saa de abusuabɔ a nokwaredi wom ba Kristofo mu, na ɛboa ma asafo no mufo nya wɔn ho wɔn ho mu ahotoso.\n‘Fa Nyansahu Sie’\n21, 22. (a) Ɔkwan bɛn so na Salomo antumi amfa nyansa ansie? (b) Ɔkwan bɛn so na yebetumi de nyansa asie, na ɔkwan bɛn so na yebetumi anya saa a yɛbɛyɛ no so mfaso?\n21 Onyankopɔn nyansa yɛ akyɛde a efi Yehowa hɔ, ade a ɛsɛ sɛ yɛde sie. Salomo kae sɛ: “Me ba, . . . fa nyansahu ne adwempa sie.” (Mmebusɛm 3:21) Awerɛhosɛm ne sɛ, Salomo ankasa antumi anyɛ saa. Bere tenten a okuraa koma a etie mu no, ɔyɛɛ onyansafo. Nanso, awiei koraa no, ne yerenom ananafo pii no dan ne koma fii Yehowa nokware som ho. (1 Ahene 11:1-8) Nea ɛtoo Salomo no ma ɛda adi sɛ sɛ yɛamfa nimdeɛ anni dwuma ɔkwan a ɛfata so a, ɛbɛyɛ nea mfaso biara nni so.\n22 Ɔkwan bɛn so na yebetumi de nyansahu asie? Ɛnyɛ kenkan nko na yɛbɛkenkan Bible no ne Bible ho nhoma ahorow a “akoa nokwafo ne ɔbadwemma” no yɛ ma yɛn daa no, na mmom ɛsɛ sɛ yɛbɔ mmɔden de nea yesua no di dwuma nso. (Mateo 24:45) Yɛwɔ biribiara a enti ɛsɛ sɛ yɛde Onyankopɔn nyansa di dwuma. Ɛbɛma yɛanya asetra pa mprempren. Ɛma yetumi ‘so nokware nkwa’—Onyankopɔn wiase foforo no mu asetra—‘no mu pintinn.’ (1 Timoteo 6:19) Na nea ɛho hia sen biara no, nyansa a efi soro a yebenya no bɛma yɛabɛn nyansa nyinaa wura, Yehowa Nyankopɔn.\n^ nky. 1 Sɛnea 1 Ahene 3:16 kyerɛ no, na mmea baanu no yɛ nguaman. Insight on the Scriptures ka sɛ: “Ebetumi aba sɛ na saa mmea yi yɛ nguaman a ɛnyɛ sɛ na wosi tuutuu, na mmom na wɔyɛ mmea a wɔbɔɔ aguaman, ebia na wɔyɛ Yudafo mmea anaasɛ, ebetumi aba sɛ na wɔyɛ ananafo mmea.”—Yehowa Adansefo na wotintimii.\n^ nky. 11 Hela asɛm a wɔkyerɛɛ ase “nkɔbom” no fi adeyɛ asɛm a ɛkyerɛ “‘kɔpopa, kɔsesa’ mu ma enti ɛkyerɛ ‘kɔpata mo ntam.’” Enti wo botae ne sɛ, sɛ ɛbɛyɛ yiye a, wobɛsesa, wubeyi nitan afi nea woafom no no koma mu.—Romafo 12:18.\n^ nky. 15 Nkyerɛase foforo de nsɛm yi, “ayamhyehye ne nnwuma pa ayɛ no ma” na edi dwuma.—A Translation in the Language of the People, a Charles B. Williams yɛe.\nDeuteronomium 4:4-6 Ɔkwan bɛn so na yɛda yɛn ho adi sɛ yenim nyansa?\nDwom 119:97-105 Sɛ yɛde nsi sua Onyankopɔn Asɛm na yɛde di dwuma a, ɔkwan bɛn so na yebenya so mfaso?\nMmebusɛm 4:10-13, 20-27 Dɛn nti na yehia Yehowa nyansa?\nYakobo 3:1-16 Ɔkwan bɛn so na wɔn a wɔyɛ ahwɛfo wɔ asafo no mu no da no adi sɛ wonim nyansa na wɔwɔ ntease?\nBible som bo ma wo? Wusua 2 Timoteo 3:16 ɛbɛma woanya Bible a Yehowa de akyɛ yɛn no mu gyidi


Забур 138 CARS - Nnwom 138 ASCB\n1Ao Awurade, mɛfiri mʼakoma nyinaa mu ayi wo ayɛ;\nmɛto wʼayɛyie dwom wɔ anyame no anim.\n2Mede mʼani bɛkyerɛ wʼasɔredan kronkron no, akoto wo\nwɔ wʼadɔeɛ ne wo nokorɛdie enti\nɛfiri sɛ wɔapagya wo din ne wʼasɛm no\nasene nneɛma nyinaa.\n3Ɛberɛ a mesu mefrɛɛ wo no, wogyee me so;\nwomaa me nyaa akokoɔduru ne nnamyɛ.\n4Ao Awurade, sɛ ahemfo a ɛwɔ ewiase nyinaa te wʼanomu asɛm a\nma wɔn nkamfo wo.\nna Awurade animuonyam yɛ kɛseɛ.\n6Ɛwom sɛ Awurade wɔ ɔsorosoro deɛ, nanso ɔhwɛ mmɔborɔfoɔ,\nna ahantanfoɔ deɛ, ɔhunu wɔn akyirikyiri.\n7Ɛwom sɛ menam ɔhaw mu deɛ,\nwotene wo nsa wɔ mʼatamfoɔ abufuo so,\n8Awurade bɛma deɛ wahyehyɛ ama me no aba mu;\nAo Awurade, wʼadɔeɛ wɔ hɔ daa,\nnnyaa wo nsa ano adwuma hɔ.\nASCB : Nnwom 138


KENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch English Estonian Ewe Finnish French Georgian German Greek Gujarati Hebrew Hiligaynon Hindi Hungarian Icelandic Iloko Indonesian Italian Japanese Kannada Kikaonde Kikuyu Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Malayalam Maltese Marathi Myanmar Nepali Norwegian Oromo Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Tamil Telugu Thai Tigrinya Tok Pisin Tsonga Tswana Turkish Twi Ukrainian Urdu Vietnamese Waray-Waray Xhosa Zulu\nJenni so mu sɛ ɔrebɔ “video game” a, ɔnnya bere mma biribi foforo biara. Ɔka sɛ: “Metumi tena ho bɛyɛ nnɔnhwerew nwɔtwe da biara. Seesei abɛyɛ me haw kɛse.”\nDennis yɛɛ n’adwene sɛ ɔrenkɔ Intanɛt so nnawɔtwe, nanso anni nnanu mpo na ɔsan kɔɔ so.\nJenni ne Dennis a yɛreka wɔn ho asɛm yi nyɛ mmofra! Jenni yɛ ɔbaatan a wadi mfe 40. Dennis nso yɛ ɔbarima a wadi mfe 49.\nWODE abɛɛfo mfidie di dwuma? * Sɛ wobisa asɛm yi a, nnipa pii bɛka sɛ aane, efisɛ wɔhia de ayɛ nneɛma pii. Yɛde ɛlɛtrɔnik mfidie yɛ nnwuma, yɛde di nkitaho, na yɛde gye yɛn ani nso.\nNanso ɛkame ayɛ sɛ abɛɛfo mfidie agye nnipa pii adwene sɛnea ayɛ Jenni ne Dennis no. Wo deɛ, hwɛ ababaa bi te sɛ Nicole. Wadi mfe 20 na ɔka sɛ: “Mefɛre sɛ bɛbɔ asɛm yi so, nanso nokwasɛm ne sɛ me ne me fon deɛ, mframa mfa yɛn ntam koraa. Menkɔ nnya hɔ. Sɛ mekɔ baabi na me fon nyɛ adwuma a, na m’adwene bom. Aboro so ara ne simma aduasa, na mayi fon no rehwɛ sɛ obi akyerɛw me anaa. Wo ara wohwɛ a, wei yɛde bɔ bra?”\nEbinom wɔ hɔ a, anadwo mũ no nyinaa wɔfekyefekyere wɔn fon hwɛ nea aba so ne nsɛm a nkurɔfo akyerɛw wɔn. Sɛ wɔn fon nni wɔn ho, anaa wɔntumi nkɔ Intanɛt so a, na wɔn ho yera wɔn. Animdefo bi ka sɛ, sɛ obi fi aseɛ reteetee saa a, nea ɛkyerɛ ne sɛ abɛɛfo afidie no afa no dommum. Ebinom mpɛ sɛ wɔka sɛ afa wɔn “dommum,” na mmom ne gyae na ɛyɛ den.\nNanso sɛ afa wɔn dommum oo, sɛ ne gyae na ɛyɛ wɔn den oo, asɛm no ara ne sɛ, sɛ woamfa abɛɛfo mfidie anni dwuma yie a, ɛbɛtumi de ɔhaw aba. Mmusua bi mu mpo deɛ, ɛde mpaepaemu aba. Wo deɛ hwɛ asɛm a ababaa a wadi mfe 20 yi reka: “Seesei meka sɛ me papa nim nea ɛrekɔ so wɔ m’asetenam a, na meboa. Sɛ ɔte asa so na me ne no rekasa a, sɛ́ ne ti si ne e-mail mu ara ni. Ɔntumi nnya fon no nto hɔ simma baako mpo. Menim sɛ me papa dwene me ho, nanso ɛtɔ da a, menhu no yie.”\nAman bi te sɛ China, South Korea, United Kingdom, ne United States pɛ sɛ wodi ɔhaw yi ho dwuma. Enti wɔayɛ asoeɛ ahorow bi na sɛ abɛɛfo mfidie de obi yɛ akoa a wɔakɔ hɔ akɔpɛ mmoa. Nea wɔyɛ ne sɛ wobɛyi onii no afi Intanɛt so nna kakra. Hwɛ nea ɛtoo aberantewa bi a wɔfrɛ no Brett. Ɛduu baabi no na ɔde nnɔnhwere 16 na ɛbɔ video game wɔ Intanɛt so da biara. Ɔka sɛ, “Sɛ mewɔ Intanɛt so a, meyɛ m’ade te sɛ obi a wanom nnubɔne abow.” Bere a Brett ani baa ne ho so sɛ ɔhia mmoa no, na n’adwuma afi ne nsa, na ɔnni ne ho ni, na na ɔne ne nnamfo ntam atete. Dɛn na wobɛyɛ na awerɛhosɛm yi bi anto wo?\nWODE YƐ ADWUMA SƐN? Dwennwen ho hwɛ nkɛntɛnso a abɛɛfo mfidie anya wɔ w’asetenam. Bisa wo ho sɛ:\nSɛ m’afidie no ho tɔ kyima anaasɛ me Intanɛt nyɛ adwuma a, me ho yera me anaa me bo mpo tumi fuw?\nSɛ bere a ɛsɛ sɛ medum Intanɛt no so a, meyi m’ani?\nMesɔresɔre hwɛ nsɛm a amanfo akyerɛw abrɛ me ma enti me nna nso me?\nAbɛɛfo mfidie nti mennya bere mma m’abusua? W’abusuafo bɛgye wo mmuae no atom?\n‘Nneɛma pii ho hia’ paa wɔ asetenam, na ebi ne w’abusua. Enti sɛ abɛɛfo mfidie ama woabu w’ani agu w’abusua so a, ɛnneɛ bere aso sɛ woyɛ nsakrae. (Filipifoɔ 1:10) Wobɛyɛ no sɛn?\nHYƐ WO HO SO. Ɛwoɔ mpo, wodi no pii a ɛbɛnya wo. Enti sɛ wode abɛɛfo mfidie yɛ adwuma oo, wode gyegye w’ani oo, sɛ bere so sɛ wodum no a, hwɛ na dum no. Mmu w’ani ngu so.\nNyansahyɛ: Sɛ wohia mmoa a, adɛn nti na womma wo busuani anaa w’adamfo bi mmoa wo? Bible ka sɛ: “Baanu yɛ sene baako, ɛfiri sɛ . . . baako hwe ase a, deɛ ɔka ne ho no bɛma ne so.”—Ɔsɛnkafoɔ 4:9, 10.\n‘Nni adwene dɛ akyi nkɔhwe Firaw.’\nAbɛɛfo mfidie ama ayɛ mmerɛw sɛ yɛne afoforo bɛdi nkitaho, nanso ɛnyɛ den koraa sɛ ɛbɛsɛe yɛn bere. Enti ‘nni adwene dɛ akyi nkɔhwe Firaw.’ Sɛ wode ‘berɛ a wobɛnya biara’ di dwuma yie a, abɛɛfo mfidie remfa wo nyɛ akoa.—Efesofoɔ 5:16.\n^ nky. 5 Asɛm yi mu no, yɛka abɛɛfo mfidie a, ɛyɛ afidie biara a wobɛtumi de ahwɛ e-mail, text message, foto, anaa wode abɔ nnwom ne video game.\nSuban Ne Nneyɛe Bi a Aka Yɛn Hɔ Asomdwoe Ne Anigye\nText Message—Dɛn na Ɛsɛ sɛ Woyɛ?\nSɛ wo ne obi rebɔ nkɔmmɔ na wutwa so kenkan text message a, ɛkyerɛ sɛ w’ani mmuei anaa? Sɛ woanhwɛ text no na wo ne w’adamfo no toa nkɔmmɔ no so a, ɛno nso ɛ, ɛkyerɛ sɛ w’ani mmuei anaa?\nNhyehyɛ mmara pii mma wo ba, mmom boa no ma ɔmfa n’adwene nyɛ adwuma.


Habakuk 1 | Intanɛt So Bible| Wiase Foforɔ Nkyerɛaseɛ\nOdiyifo no su hwehwɛɛ mmoa (1-4)\n“O Yehowa, minsu nkosi da bɛn?” (2)\n“Adɛn nti na wohwɛ ma nhyɛso kɔ so?” (3)\nOnyankopɔn nam Kaldeafo so bebu atɛn (5-11)\nOdiyifo no kaa ne haw kyerɛɛ Yehowa (12-17)\n‘Me Nyankopɔn, wunwu da’ (12)\n‘Woyɛ kronkron dodo sɛ wobɛhwɛ adebɔne’ (13)\n1 Atemmusɛm a odiyifo Habakuk* nyaa ho anisoadehu ni: 2 O Yehowa, minsu nkosi da bɛn na woatie me?+ Mensrɛ wo hɔ mmoa nkosi da bɛn ansa na woagye me afi amumɔyɛsɛm mu?+ 3 Adɛn nti na daa woma mihu adebɔne? Adɛn nti na wohwɛ ma nhyɛso kɔ so? Adɛn nti na m’ani tua adesɛe ne amumɔyɛsɛm? Na dɛn nti na ɔham ne ntɔkwaw abu so saa? 4 Eyi nti mmara nyɛ adwuma,Na obiara mmu atɛntrenee. Efisɛ abɔnefo atwa atreneefo ho ahyia,Ɛno nti na wɔkyea atemmu.+ 5 “Monhwɛ amanaman no mu, na monhwɛ nea ebesi! Montɛɛ mo anom nhwɛ na mo ho nnwiriw mo,Efisɛ biribi besi wɔ mo bere so,Na sɛ wɔka kyerɛ mo mpo a, morennye nni.+ 6 Hwɛ, mɛma Kaldeafo aba;+Wɔyɛ ɔman a wɔn tirim yɛ den na wɔn ani so yɛ hyew. Wotwiw fa asaase tɛtrɛɛ soKogye afi a ɛnyɛ wɔn de fa.+ 7 Wɔyɛ ahuabɔbirim, na obiara suro wɔn. Wɔhyehyɛ wɔn ankasa mmara, na wɔn tumi* na ɛyɛ adwuma.+ 8 Wɔn apɔnkɔ ho yɛ hare sen asebɔ,Na wɔn ho yɛ hu sen mpataku a wɔnenam anadwo.+ Wɔn apɔnkɔ de mmirika kitikiti,Na wofi akyirikyiri reba. Wotu fãã te sɛ ɔkɔre a ɔde ahoɔhare rekodidi.+ 9 Wɔn nyinaa de asi wɔn ani so sɛ wobedi amumɔyɛsɛm.+ Sɛ wɔka bom na wɔreba a, wɔn anim te sɛ apuei mframa,+Na wɔkyere nnipa a wɔn dodow te sɛ anwea de wɔn kɔ. 10 Wodi ahemfo ho fɛw,Na wɔserew abirɛmpɔn.+ Wohu abannennen biara a, wɔserew;+Wɔboaboa dɔte ano de yɛ akoban,* na wɔko fa nkurow. 11 Afei wɔkɔ wɔn anim te sɛ mframa, na wotwam fa asaase no so,Nanso wobedi fɔ,+Efisɛ wogye di sɛ wɔn nyame na ɔma wɔn ahoɔden.”*+ 12 O Yehowa, wunni hɔ fi tete anaa?+ O me Nyankopɔn, me Kronkronni, wunwu da.*+ O Yehowa, woayi wɔn sɛ wommebu atɛn;Me Botan,+ woayi wɔn sɛ wɔmfa asotwe* mmra.+ 13 W’aniwa yɛ kronkron dodo sɛ ɛbɛhwɛ adebɔne,Na wuntumi nhwɛ mma amumɔyɛ nkɔ so.+ Ɛnde adɛn na wonka nkontompofo hwee,+Na woyɛ komm ma ɔbɔnefo mene nea ɔteɛ sen no?+ 14 Adɛn nti na woma nnipa yɛ sɛ ɛpo mu mpataa,Ne mmoa a wɔwea a obiara nni wɔn so? 15 Ɔde* darewa yi eyinom nyinaa; Ɔde n’asau twe wɔn,Na ɔboaboa wɔn ano wɔ n’atena mu. Ɛno nti odi ahurusi kɛse.+ 16 Ɛno nti na ɔbɔ afɔre ma n’asauNa ɔbɔ afɔre* ma n’atena,Efisɛ saa nneɛma no na ɛma onya ne ho,*Na onya aduan pa. 17 Enti n’asau no, daa ɔbɛkɔ so abɔ no ma anaa?* Ɔbɛkɔ so ara akunkum amanaman a ahummɔbɔ nnim anaa?+\n^ Ebetumi akyerɛ, “Anigye Kɛse a Wɔde Yɛ Atuu.”\n^ Ebetumi nso akyerɛ, “wɔn tumi ne wɔn nyame.”\n^ Ebetumi nso akyerɛ, “yɛrenwu.”\n^ Anaa “kasakyerɛ.”\n^ Kyerɛ sɛ, atamfo a wɔyɛ Kaldeafo no.\n^ Anaa “ɔhyew aduhuam.”\n^ Nt., “aduan sɔkyee.”\n^ Ebetumi nso akyerɛ, “Enti ɔbɛkɔ so atwe ne sekan anaa?”


Yeremia 41 | Intanɛt So Bible| Wiase Foforɔ Nkyerɛaseɛ\nIsmael kum Gedalia (1-10)\nYohanan nti Ismael guanee (11-18)\n41 Bosome a ɛto so ason mu no, Elisama+ ba Netania ba Ismael a ofi adehye abusua* mu a ɔka ɔhene mpanyimfo ho no ne mmarima du baa Ahikam ba Gedalia nkyɛn wɔ Mispa.+ Bere a na wɔabom redidi wɔ Mispa no, 2 Netania ba Ismael ne mmarima du a na wɔka ne ho no sɔree, na wɔde sekan kum Safan ba Ahikam ba Gedalia. Enti okum nea na Babilon hene de no asi asaase no so no. 3 Ismael san kunkum Yudafo a na wɔka Gedalia ho wɔ Mispa no nyinaa, na okunkum Kaldeafo asraafo a na wɔwɔ hɔ no nso. 4 Bere a wokum Gedalia no akyi nnanu a na obiara nnim ho hwee no, 5 mmarima 80 fi Sekem+ ne Silo+ ne Samaria+ bae. Ná wɔayi wɔn abogyesɛ, asunsuan wɔn ntaade mu, de ade atwitwa wɔn ho,+ na na wokurakura aduan afɔre ne ɛhyɛ*+ a wɔde reba Yehowa fi. 6 Enti Netania ba Ismael fii Mispa kohyiaa wɔn, na ɔrekɔ nyinaa na ɔresu. Bere a ohyiaa wɔn no, ɔka kyerɛɛ wɔn sɛ: “Mommra Ahikam ba Gedalia nkyɛn.” 7 Nanso bere a woduu kurow no mu no, Netania ba Ismael ne mmarima a wɔka ne ho no kunkum wɔn, na wɔtow wɔn guu abura no mu. 8 Nanso wɔn mu mmarima du ka kyerɛɛ Ismael sɛ: “Nkum yɛn, na yɛde hwiit ne baali* ne ngo ne ɛwo pii asie afuw mu.” Enti wankum wɔn anka wɔn nuanom no ho. 9 Na Ismael tow mmarima a okunkum wɔn no nyinaa afunu guu abura kɛse bi mu, nea Israel hene Baasa nti Ɔhene Asa tui no.+ Saa abura no na Netania ba Ismael de mmarima a okunkum wɔn no afunu hyɛɛ no ma. 10 Na Ismael kyeree nnipa a aka wɔ Mispa no nyinaa.+ Wɔn mu bi ne ɔhene mma mmea, ne nnipa a wɔkae wɔ Mispa a awɛmfo so panyin Nebusaradan de wɔn hyɛɛ Ahikam ba Gedalia nsa no.+ Netania ba Ismael kyeree wɔn, na ɔde wɔn kɔe sɛ ɔrekotwa akɔ Ammonfo nkyɛn.+ 11 Bere a Karea ba Yohanan+ ne asahene a wɔka ne ho no nyinaa tee awurukasɛm* a Netania ba Ismael adi nyinaa no, 12 wɔfaa mmarima no nyinaa, na wɔkɔe sɛ wɔne Netania ba Ismael rekɔko. Na wɔkɔtoo no wɔ Gibeon asukɛse* no ho. 13 Bere a nnipa a wɔwɔ Ismael nkyɛn no nyinaa huu Karea ba Yohanan ne asahene a wɔka ne ho no nyinaa no, wɔbɔɔ ose. 14 Na nnipa a na Ismael akyere wɔn afi Mispa no nyinaa+ san wɔn akyi, na wɔne Karea ba Yohanan san kɔe. 15 Na Netania ba Ismael de, ɔne mmarima baawɔtwe guan fii Yohanan anim, na ɔkɔɔ Ammonfo no nkyɛn. 16 Na Karea ba Yohanan ne asahene a wɔka ne ho no nyinaa faa nnipa a aka a wofi Mispa no kaa wɔn ho, wɔn a wogyee wɔn fii Netania ba Ismael nsam bere a okum Ahikam ba Gedalia+ no. Na wɔde mmarima, ne asraafo, ne mmea, ne mmofra, ne ahemfi mpanyimfo no fii Gibeon san bae. 17 Enti wɔkɔe, na wɔkɔtenaa Kimham asoɛe a ɛbɛn Betlehem+ no sɛ wɔrefa so akɔ Egypt+ 18 esiane Kaldeafo no nti. Ná wosuro wɔn, efisɛ na Netania ba Ismael akum Ahikam ba Gedalia a Babilon hene de no sii asaase no so no.+\n^ Nt., “ahenni aba.”\n^ Anaa “atirimɔdensɛm.”\n^ Ebetumi nso akyerɛ, “nsu pii.”


BERE a Yesu bua wɔn a wɔkasa tia tumi a ɔde sa ɔbarima a ɔyɛ mum yare no fibea no, Farisini bi frɛ no adidi. Farisifo amane ne sɛ wɔhohoro wɔn nsa kodu wɔn batwɛw ansa na wɔadidi. Wɔyɛ eyi ansa na wɔadidi ne adidi akyi ne bere a wofi aduan foforo di so kɔ foforo so no. Ɛwom sɛ amane yi mmu Onyankopɔn mmara so de, nanso ɛboro nea Onyankopɔn hwehwɛ wɔ ahotew ho amane mu no so.\nBere a Yesu anyɛ amane yi no, ne fiewura no ho dwiriw no. Ɛwom mpo sɛ wanka n’ahodwiriw no ho asɛm de, nanso Yesu hu na ɔka sɛ: “Afei mo Farisifo de, mohohoro kuruwa ne taforobɔtɔ mu; na mo mu de, amim ne nnebɔne ahyɛ mu ma. Nkwasea, ɛnyɛ nea ɔyɛɛ akyiri no na ɔyɛɛ emu nso?”\nEnti Yesu pa Farisifo a wɔhohoro wɔn nsa wɔ amane kwan so nanso wɔnhohoro nnebɔne mfi wɔn komam no nyaatwom no ho ntama. Ɔde afotu ma sɛ: “Na hwɛ nea ɛwɔ mu no, momfa bi nyɛ adɔe; ɛno na ne nyinaa ho befi ama mo.” Ɛsɛ sɛ wɔn adekyɛ yɛ nea efi koma a ɔdɔ wom mu na ɛnyɛ nea ɛtwe afoforo adwene ba wɔn so sɛ wɔyɛ treneefo.\nYesu toa so sɛ: “Mo Farisifo munnue sɛ moma ɛme ne onunum ne fan nyinaa so ntotoso du du, na mugyaw atemmu ne Nyankopɔn dɔ. Eyi na anka ɛsɛ sɛ moyɛ, nanso ɛnsɛ sɛ mugyaw nea ɛka ho no.” Onyankopɔn mmara a ɔde maa Israel no hwehwɛ sɛ wotua ntotoso du du anaasɛ afuw mu nnɔbae biara mu nea ɛto so du. Ɛme ne onunum yɛ afifide nketenkete anaasɛ wura bi a wotumi de to aduan mu. Farisifo no bɔ mmɔden tua wura a ɛho nhia yi mpo so ntotoso du du, nanso Yesu kasa tia wɔn esiane sɛ wobu wɔn ani gu nea ɛho hia titiriw a ɛne ɔdɔ, ayamye ne ahobrɛase a ɛsɛ sɛ wɔda no adi no so nti.\nYesu kɔ so kasa tia wɔn sɛ: “Mo Farisifo munnue, sɛ mopɛ mpanyin trabere hyia adan mu ne gua so nkyia. Munnue sɛ mote sɛ ada a ɛnna adi, na nnipa a wɔnam so no nhu.”\nWɔn ho a ɛntew no nna adi. Farisifo som no yɛ aniso de nanso emu de enye! Egyina nyaatwom so.\nMmarakyerɛfo bi a onim Onyankopɔn mmara yiye a ɔretie ɔkasatia no bi no ka sɛ: “Kyerɛkyerɛfo, woka saa a, na wobɔ yɛn nso adapaa.”\nYesu de mmarakyerɛfo yi nso ka ho na ɔka sɛ: “Mo mmarakyerɛfo nso, munnue sɛ mode nnosoa a ne soa yɛ yaw soa nnipa, na mo ankasa de, momfa mo nsateaa mu biako mpo nka nnosoa no. Munnue sɛ moto adiyifo ada so, na mo agyanom na ekum wɔn.”\nNnosoa a Yesu ka ho asɛm no ne amane ahorow a ano na wɔde ka, nanso mmarakyerɛfo yi nyi mu ahyɛde ketewaa biako mpo na ama ayɛ mmerɛw ama nnipa no. Yesu da no adi sɛ wɔpene adiyifo a wokunkum wɔn no so mpo, na ɔbɔ kɔkɔ sɛ: “[Wɔbɛhwehwɛ] adiyifo nyinaa mogya a wohwie gui fi wiase asehyɛ so wɔ nnɛ mma yi nsam, efi Habel mogya so de kosi Sakaria a ɔtɔe wɔ afɔremuka ne asɔredan ntam no mogya so. Yiw, mise mo sɛ, wɔbɛhwehwɛ wɔ nnɛ mma yi nsam.”\nAdesamma a wobetumi agye wɔn wiase no nyaa ne mfiase fi bere a Adam ne Hawa woe no, enti Habel traa ase wɔ “wiase asehyɛ” bere so. Wɔ Sakaria a wokum no no akyi no, Siriafo dɔm fow Yuda. Nanso Yesu hyɛ adefow a ɛkyɛn so a ɛbɛba n’ankasa awo ntoatoaso no so esiane sɛ n’amumɔyɛ sõ nti no ho nkɔm. Adefow yi ba wɔ bɛyɛ ɛno akyi mfe 38, wɔ 70 Y.B. mu.\nYesu toa ne kasatia no so sɛ: “Mo mmarakyerɛfo, munnue sɛ moafa nimdeɛ safe; mo ankasa mo nkɔ mu, na wɔn a wɔrekɔ mu no nso, musiw wɔn kwan.” Ɛyɛ mmarakyerɛfo no asɛyɛde sɛ wɔkyerɛkyerɛ Onyankopɔn Asɛm no mu kyerɛ nkurɔfo no, ɛsɛ sɛ wɔma wɔte ase. Wontumi nyɛ eyi na hokwan a nkurɔfo no de bɛte ase no mpo wɔafa.\nFarisifo no ne mmarakyerɛfo no bo fuw Yesu esiane sɛ ɔpaa wɔn ho ntama nti. Bere a ofi fie hɔ no, wofi ase sɔretia no denneennen na wobisa no nsɛm pii. Wɔbɔ mmɔden sɛ wobesum no afiri na waka biribi a wobegyina so akyere no. Luka 11:37–54; Deuteronomium 14:22; Mika 6:8; 2 Beresosɛm 24:20–25.\n▪ Dɛn nti na Yesu kasa tia Farisifo ne Mmarakyerɛfo no?\n▪ Nnosoa bɛn na mmarakyerɛfo no de to nnipa no so no?\n▪ Dɛn ne “wiase asehyɛ” no?\nShare Share Ɔne Farisini Bi Adidi\ngt ti 76


Awofo, Mo ne Mo Mma Mmɔ Nkɔmmɔ | Adesua\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bicol Bislama Brazilian Sign Language Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Croatian Czech Dangme Danish Dutch Efik English Estonian Ewe Finnish French Ga Garifuna Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Isoko Italian Italian Sign Language Japanese Japanese Sign Language Kazakh Kikongo Kikuyu Kimbundu Kinyarwanda Kirghiz Kisonge Kongo Korean Korean Sign Language Kwangali Kwanyama Latvian Lingala Lithuanian Luo Macedonian Malagasy Malay Maltese Maya Mazatec (Huautla) Mexican Sign Language Mixe (North Central) Mizo Moore Myanmar Nahuatl (Northern Puebla) Ndebele Ndonga Nepali Ngabere Norwegian Nzema Oromo Ossetian Pangasinan Papiamento (Curaçao) Persian Polish Portuguese Punjabi Quechua (Ayacucho) Quechua (Bolivia) Rarotongan Romanian Russian Russian Sign Language Samoan Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Tetun Dili Thai Tigrinya Tiv Tshiluba Tsonga Tswana Turkish Twi Ukrainian Umbundu Urdu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Obiara nyɛ ntɛm ntie asɛm, ɔnyɛ nyaa nkasa, na ɔnyɛ nyaa mfa abufuw.”—YAK. 1:19.\nAdɛn nti na ehia sɛ mugye bere bɔ nkɔmmɔ?\nƆkwan bɛn so na awofo betumi de Yakobo 1:19 ayɛ adwuma?\nƆkwan bɛn so na mmofra betumi de Yakobo 1:19 ayɛ adwuma?\n1, 2. Dɛn na wubetumi aka afa awofo ne wɔn mma ho? Nanso nsɛnnennen bɛn na ɛtɔ bere bi a wohyia?\nNNIPA bi bisabisaa mmofra pii wɔ United States sɛ: “Sɛ wunim sɛ wo maame ne wo papa bewu ɔkyena a, anka asɛm bɛn na wobɛka akyerɛ wɔn?” Wɔn mu pii kae sɛ anka wɔbɛka akyerɛ wɔn awofo sɛ: “Oo, Maa ne Daa, mesrɛ mo momfa me bɔne nkyɛ me, medɔ mo paa.” Ɔhaw ne nsɛmnsɛm a ɛwɔ wɔne wɔn awofo ntam de, wɔammɔ so koraa.—For Parents Only, a Shaunti Feldhahn ne Lisa Rice kyerɛwee.\n2 Mmofra dɔ wɔn awofo, na awofo nso dɔ wɔn mma. Kristofo mmusua mu na yehu eyi paa. Awofo ne wɔn mma nyae a, anka mframa mpo mfa wɔn ntam, nanso ɛtɔ bere bi a, na nkɔmmɔ abɔ wɔn. Sɛ wɔyɛ sɛ wɔrebɔ nkɔmmɔ mpo a, nsɛm bi wɔ hɔ a wɔmmɔ so koraa. Adɛn ntia? Nneɛma bɛn na etumi sɛe nkɔmmɔbɔ? Awofo ne wɔn mma bɛyɛ dɛn ayi saa nneɛma no akwa?\nAbusuafo, monnye bere mmɔ nkɔmmɔ; mommma biribiara nnyɛ osiakwan\nMUNNYE BERE MMƆ NKƆMMƆ\n3. (a) Dɛn nti na ɛyɛ den ma mmusua pii sɛ wɔbɛbɔ nkɔmmɔ? (b) Adɛn nti na na ɛnyɛ den sɛ Israelfo mmusua bɛbɔ nkɔmmɔ?\n3 Mmusua pii wɔ hɔ a, ɛbere a wobenya abɔ nkɔmmɔ mpo yɛ asɛm. Nanso ɛnyɛ saa na na ɛte wɔ Israelfo bere so. Mose ka kyerɛɛ agyanom a na wɔwɔ hɔ no sɛ wɔmfa Onyankopɔn mmara nkyerɛkyerɛ wɔn mma. Ɔkae sɛ: “Fa dua wo ba komam na ka ho asɛm bere a wote wo fie, bere a wonam kwan so, bere a woda hɔ, ne bere a woasɔre.” (Deut. 6:6, 7) Saa bere no, sɛ abofra ne ne maame nni fie a, na ɔne ne papa wɔ afuw mu anaa n’adwumam. Na awofo ne wɔn mma nya bere pii bɔ nkɔmmɔ. Enti na awofo tumi hu nea wɔn mma pɛ, nea wɔn ani gye ho, ne wɔn suban yiye. Na mmofra no nso hu wɔn awofo yiye.\n4. Adɛn nti na ɛnnɛ mmusua pii nnya bere mmɔ nkɔmmɔ?\n4 Ɛnnɛ deɛ, nneɛma asesa koraa! Aman pii so no, mmofra fi sukuu ase ntɛm. Ɛtɔ mmere bi a, wonni mfe abien mpo na wɔde wɔn akɔto sukuu mu. Adwuma nti agyanom ne ɛnanom pii nso ntena fie. Afei sɛ awofo ne wɔn mma behyia fie a, bere kakra a wɔde bɛbɔ nkɔmmɔ nso, TV ne kɔmputa ne telefon pɛ sɛ ehwim fi wɔn nsam. Baabi mpo deɛ, mmofra ne awofo no biara nam ne kwan; wɔayɛ ahɔho ara ne sa. Nkɔmmɔ a ɛde nkɔmmɔ deɛ, atu ayera.\n5, 6. Dɛn na awofo binom yɛ na wɔanya bere pii ama wɔn mma?\n5 Wubetumi atwitwa nneɛma so na woanya bere pii ama w’abusua? (Monkenkan Efesofo 5:15, 16.) Nea mmusua bi ayɛ ne sɛ, wɔtew bere a wɔsɛe wɔ TV ne kɔmputa ho no so. Ebinom bɔ mmɔden sɛ anyɛ yiye koraa no, da biara wɔbɛbom adidi pɛnkoro. Abusua som nso boa awofo ne wɔn mma ma wɔbɛn wɔn ho. Dapɛn biara abusua no de bɛyɛ dɔnhwerew biako si hɔ sua Bible. Ɛwom, eyi boa ma wonya bere bɔ nkɔmmɔ, nanso ɛno nkutoo nnɔɔso. Ɛsɛ sɛ wogye bere bɔ nkɔmmɔ da biara. Ansa na wo ba befi fie akɔ sukuu no, ka biribi ma n’ani nnye, wo ne no nsusuw daa asɛm ho na wo ne no mmɔ mpae. Mmu nneɛma a ɛte saa adewa; ebetumi aboa abofra no paa.\n6 Awofo bi tumi toto nneɛma yiye sɛnea ɛbɛyɛ a wobenya bere pii ama wɔn mma nkumaa. Wo de, momma yɛmfa Laura * nyɛ nhwɛso. Ɔwɔ mma nkumaa baanu, na ogyaee adwuma a ɔyɛ sɛnea ɛbɛyɛ a obenya bere pii ama wɔn. Ɔkae sɛ: “Anɔpa biara yɛn nyinaa de gidigidi—ebinom rekɔ adwuma no, na ebinom rekɔ sukuu. Anwummere biara mɛba fie no, na m’abaawa adeda mmofra no dedaw. Efi bere a migyaee adwuma no, me sikasɛm nhyɛ da nyɛ papa, nanso seesei paa na metumi aka sɛ minim me mma no—wɔn nsusuwii ne wɔn haw. Mmofra no rebɔ mpae a mitie. Eyi ma mihu sɛnea mɛboa wɔn ma wɔn mpaebɔ atu mpɔn na ayɛ papa.”\n‘MONYƐ NTƐM NTIE’\n7. Sobo bɛn na mmofra ne awofo nyinaa bɔ wɔn ho?\n7 Wɔn a wɔkyerɛw nhoma a wɔato din For Parents Only no bisabisaa mmofra bi nsɛm. Eyi ma wohuu ade foforo a esiw nkɔmmɔbɔ kwan. Bere a wobisaa mmofra no nsɛm no, wɔn mu pii kae sɛ wɔn awofo ntie wɔn. Nanso ɛnyɛ awofo nkutoo na wɔanya asɛm, efisɛ awofo no nso ka sɛ wɔn mma ntie wɔn. Enti sɛ awofo ne wɔn mma nyinaa pɛ sɛ wotumi bɔ nkɔmmɔ yiye a, ɛsɛ sɛ obiara yɛ aso tie ne yɔnko.—Monkenkan Yakobo 1:19.\n8. Dɛn na awofo bɛyɛ de akyerɛ sɛ wotie wɔn mma ampa?\n8 Awofo, mubetumi aka paa sɛ moyɛ aso tie mo mma? Eyi nna fam. Ɛtɔ da bi a na moabrɛ nanso mobɛhwɛ na mo mma de asɛm bi a ɛho nhia reguan mo ho. Ɛba saa a, monkae sɛ nea mususuw sɛ ɛho nhia no, ɛno ne mmofra no ahiasɛm. Sɛ Bible ka sɛ ‘yɛnyɛ ntɛm ntie asɛm’ a, ɛnyɛ nea abofra no reka nkutoo na wubetie, na mmom wobɛhwɛ ɔkwan a ɔfa so ka n’asɛm nso. Ne nne ne n’anim yɛbea nyinaa bɛma woahu nea ɛwɔ ne komam. Bio nso ehia sɛ wubisa no nsɛm. Bible ka sɛ: “Onipa komam nsusuwii te sɛ nsu a emu dɔ, na nhumufo na ɔbɛsaw.” (Mmeb. 20:5) Wuhia nhumu na woahu nea ɛwɔ wo ba komam, ɛnkanka bere a wo ne no reka asɛm bi a ɔfɛre ho.\n9. Adɛn nti na ɛsɛ sɛ mmofra tie wɔn awofo?\n9 Mmofra, moyɛ aso tie mo awofo? Onyankopɔn Asɛm ka sɛ: “Me ba, tie wo papa nteɛso, na mpo wo maame mmara.” (Mmeb. 1:8) Munhu sɛ mo awofo dɔ mo na wodwen mo ho, enti ɛsɛ sɛ mutie wɔn asɛm. (Efe. 6:1) Sɛ mutumi ne mo awofo bɔ nkɔmmɔ na mokae sɛ wɔdɔ mo a, ɛrenyɛ den sɛ mubetie wɔn asɛm. Enti sɛ biribi haw mo a, monka ho asɛm nkyerɛ mo awofo. Eyi bɛma wɔahu mo yiye. Monkae sɛ, ɛsɛ sɛ mo nso muhu wɔn yiye.\n10. Dɛn na yesua fi Rehoboam asɛm no mu?\n10 Mmofra, sɛ mo atipɛnfo na wotu mo fo a, ɛnde monhwɛ yiye. Ebia wɔbɛka nsɛm a ɛbɛyɛ mo asom dɛ, nanso ɛremfa mo nkosi baabiara. Anhwɛ a ɛde mo bɛkɔ asiane mu mpo. Mmofra nni nyansa ne osuahu te sɛ mpanyimfo. Sɛ wɔreyɛ biribi a, wontumi nhu ne nsunsuanso anaa nea ɛbɛkɔ akowie. Monkae nea ɛtoo Ɔhene Solomon ba Rehoboam. Bere a Rehoboam bɛyɛɛ Israel hene no, wantie mpanyimfo afotu. Mmom mmerante a ɔne wɔn sii so no afotu bɔne na otiei. Eyi nti ne mamfo dodow no ara sɔre tiaa no. (1 Ahe. 12:1-17) Munnsuasua Rehoboam, na mmom mo ne mo awofo mmɔ nkɔmmɔ. Monka mo tirim asɛm nkyerɛ wɔn. Muntie wɔn afotu na munhu nyansa.—Mmeb. 13:20.\n11. Sɛ awofo antew wɔn anim amma wɔn mma a, dɛn na ɛbɛba?\n11 Awofo, sɛ mompɛ sɛ mo mma kɔ wɔn atipɛnfo hɔ kogye afotu a, ɛnde montew mo anim mma wɔn na wontumi ne mo mmɔ nkɔmmɔ. Onuawa kumaa bi kae sɛ: “M’awofo nya te sɛ merebɔ ɔbarima din pɛ na wɔn yam de wɔn pram. Ɛba saa a, na wɔama me nsɛm nyinaa aka me tirim.” Abeawa foforo nso kyerɛwee sɛ: “Mmofra pɛ sɛ wɔka wɔn asɛm kyerɛ wɔn awofo na wogye afotu, nanso sɛ wohu sɛ wɔn awofo mfa wɔn asɛm aniberesɛm a, wɔde wɔn ani bɛhwɛ baabi foforo, sɛ wɔn atipɛnfo nkyɛn mpo a, wɔbɛkɔ.” Sɛ woyɛ aso tie asɛm biara a wo mma bɛka akyerɛ wo a, ɛnde wɔremfa asɛm biara nsie wo, na wobetie afotu a wode bɛma wɔn.\n‘MONYƐ NYAA NKASA’\n12. Sɛ awofo annya wɔn mma ho abotare a, adɛn nti na ebetumi asɛe wɔne wɔn mma nkɔmmɔbɔ?\n12 Sɛ mmofra rekasa na awofo annya abotare amma wɔn a, ebetumi aka mmofra no kasaboa ahyɛ wɔn yam. Ɛyɛ nokware sɛ asiane pii wɔ “nna a edi akyiri mu,” enti awofo pɛ sɛ wɔbɔ wɔn mma ho ban. (2 Tim. 3:1-5) Nanso bere a mususuw sɛ morebɔ mo mma ho ban no, mmofra no betumi anya adwene sɛ moreka wɔn ahofadi ahyɛ.\n13. Adɛn nti na ɛnsɛ sɛ awofo pere wɔn ho wɔ nsɛm ho?\n13 Ɛnsɛ sɛ awofo pere wɔn ho wɔ nsɛm ho. Ɛwom, sɛ wo ba ka asɛm bi ma ɛhyew wo a, ɛnyɛ mmerɛw sɛ wobɛyɛ komm. Nanso ehia sɛ woyɛ aso tie no ansa na sɛ wowɔ biribi ka a, woaka. Onyansafo Solomon kyerɛwee sɛ: “Sɛ obi bua asɛm ansa na wate a, ɛyɛ nkwaseasɛm ne animguase ma no.” (Mmeb. 18:13) Sɛ woyɛ komm tie wo ba no a, ɔbɛka nea ɛwɔ ne mu nyinaa akyerɛ wo. Sɛ woyɛ aso tie asɛm no nyinaa a, ɛnna wubetumi aboa wo ba no. Afei wubehu nea enti a wo ba no kasa “hatuhatu” no. (Hiob 6:1-3) Awofo, momfa mo aso nte mo mma ase, na momfa mo tɛkrɛma nsa wɔn yare. Eyi bɛma wɔahu sɛ modɔ wɔn ampa.\n14. Mmofra ne wɔn awofo rekasa a, adɛn nti na ɛsɛ sɛ wɔto wɔn bo ase?\n14 Mmofra, sɛ mo ne mo awofo rekasa a, monto mo bo ase; mompere mo ho nkasa. Monkae sɛ Onyankopɔn de ahyɛ mo awofo nsa sɛ wɔntete mo, enti monnyɛ nyiyiano. (Mmeb. 22:6) Munhu sɛ mo awofo ayɛ mmofra pɛn enti nea morefa mu no, ebia wɔn nso afa mu pɛn. Bere a mo awofo yɛ mmofra no, ebia wɔyɛɛ nneɛma bi, na ɛnnɛ mpo wɔkae a na ɛyɛ wɔn yaw. Wɔmpɛ sɛ mudi mfomso koro no ara. Enti mummu mo awofo sɛ mo nnamfo, ɛnyɛ mo atamfo; wɔpɛ sɛ esi mo yiye, wɔmpɛ mo bɔne. (Monkenkan Mmebusɛm 1:5.) “Di wo papa ne wo maame ni” na ma wonhu sɛ wodɔ wɔn sɛnea wɔdɔ wo no. Woyɛ saa a, ɛbɛyɛ mmerɛw ama wɔn sɛ ‘wɔbɛtete wo Yehowa nteɛso ne nyansakyerɛ mu.’—Efe. 6:2, 4.\n‘MONYƐ NYAA MFA ABUFUW’\n15. Dɛn na ɛbɛboa yɛn ma yɛanya yɛn adɔfo ho abotare?\n15 Ɛtɔ da bi a ɛyɛ den sɛ yebenya yɛn adɔfo ho abotare. Ɔsomafo Paulo kyerɛw kɔmaa “akronkronfo ne anuanom anokwafo a wɔwɔ Kristo mu wɔ Kolose” no sɛ: “Okununom, monkɔ so nnɔ mo yerenom na mommma mo bo mmfuw wɔn denneennen. Agyanom, monnhyɛ mo mma abufuw na wɔn abam ammu.” (Kol. 1:1, 2; 3:19, 21) Paulo ka kyerɛɛ Efesofo no sɛ: “Momma wonyi menasepɔw nyinaa ne abufuw ne bobɔne ne nkekawmu ne kasatia mfi mo mu.” (Efe. 4:31) Sɛ yenya honhom aba te sɛ abodwokyɛre, odwo, ne ahosodi na sɛ obi reteetee yɛn mpo a, yɛbɛhyɛ yɛn ho so.—Gal. 5:22, 23.\n16. Ɔkwan bɛn so na Yesu teɛteɛɛ n’asuafo no? Wohwɛ tebea a na Yesu wom a, adɛn nti na nea ɔyɛe no ka koma paa?\n16 Awofo, munsua biribi mfi nea Yesu yɛe no mu. Wo de twa mfonini wɔ w’adwenem. Na Yesu nim sɛ aka bere tiaa bi na wawu owu yawyaw. Onim sɛ, sɛ n’Agya din ho bɛtew a, egyina ne nokwaredi so; sɛ adesamma benya nkwa a, egyina ɔno koro yi ara so. Enti hwɛ sɛnea Yesu ho bɛyeraw no bere a ɔne n’asomafo no redidi anadwo a etwa to no! Nanso bere a ebia eyinom ahyɛ no so no, hwɛ nea esii. Saa adidi no ase no, ‘akasakasa gyegyeegye bi sɔree wɔn ntam.’ Na asomafo no mu biara susuw sɛ ɔno na ɔyɛ kɛse. Yesu bo amfuw ankekam angu wɔn so, na wantwiw wɔn anim. Mmom ɔtoo ne bo ase ne wɔn susuw nsɛm ho. Yesu ka kyerɛɛ wɔn sɛ wɔn na wɔda so bata ne ho wɔ ne sɔhwɛ mu. Ná Satan pɛ sɛ ohuw asomafo no so sɛ awi, nanso Yesu ma wohui sɛ ogye wɔn di sɛ wobedi nokware. Ɔne wɔn yɛɛ apam mpo.—Luka 22:24-32.\nWo ba rekasa a, woyɛ aso tie?\n17. Dɛn na ɛbɛboa mmofra ma wɔato wɔn bo ase wɔ nneɛma ho?\n17 Mmofra, mo nso monto mo bo ase wɔ nneɛma ho. Sɛ mmofra du wɔn mmerantebere anaa mmabaabere mu na sɛ wɔn awofo tu wɔn fo a, wɔntaa mfa wɔn ti nnye. Ebia ɛbɛyɛ wɔn sɛ wɔn awofo nnye wɔn nni. Sɛ saa mpo na ɛyɛ wo a, kae sɛ ɔdɔ nti na w’awofo tu wo fo. Sɛ wobrɛ wo ho ase tie w’awofo a, wobehu sɛ w’adwenem da hɔ na woyɛ w’ade sɛ panyin. Ɛba saa a, wɔbɛma wo ahofadi ayɛ nneɛma pii. Bible ma yehu sɛ, sɛ obi hyɛ ne ho so a, ɛkyerɛ sɛ onim nyansa. Ɛka sɛ: “Ɔkwasea yi n’abufuw nyinaa adi, na onyansafo dwudwo ne de kosi ase.”—Mmeb. 29:11.\n18. Adɛn nti na ɔdɔ ma nkɔmmɔ sɔ?\n18 Awofo ne mmofra, yɛsrɛ mo muntie: Sɛ mo abusua ntumi mmɔ nkɔmmɔ sɛnea mopɛ mpo a, mompa abaw. Monkɔ so ara mmɔ ho mmɔden; momma nokware no nkyerɛ mo kwan. (3 Yoh. 4) Wiase foforo no mu yɛn nyinaa bɛyɛ pɛ, na yɛbɛbɔ nkɔmmɔ a twitwitwitwi biara remma mu. Nanso ɛnnɛ de, mfomso mpa yɛn kasa mu. Enti ehia sɛ wopa kyɛw a, pa kyɛw ntɛm. Afei yi wo yam fa bɔne firi. Momfa ‘biakoyɛ mmom wɔ ɔdɔ mu.’ (Kol. 2:2) Ɔdɔ wɔ tumi. ‘Ɔdɔ wɔ abodwokyɛre na ne yam ye. Ne bo nhaw no. Ɛmfa bɔne nhyɛ ne mu. Ɛtɔ ne bo ase biribiara mu, egye biribiara di, ɛwɔ biribiara mu anidaso, na egyina biribiara ano.’ (1 Kor. 13:4-7) Sɛ ɔdɔ wɔ abusua no mu a, nkɔmmɔ bɛsɔ, obiara ani begye na ɛbɛhyɛ Yehowa anuonyam.\n^ nky. 6 Ɛnyɛ ne din ankasa ne no.\nShare Share Awofo, Mo ne Mo Mma Mmɔ Nkɔmmɔ\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM May 2013\nShare Share ƆWƐN-ABAN—NEA ADESUA NSƐM WOM May 2013


Bɛn Onyankopɔn Wɔ Mpaebɔ Mu - Yehowa Adansefo Intanɛt Dwumadibea\nKENKAN WƆ Acholi Afrikaans Albanian Amharic Arabic Armenian Assamese Ateso Australian Sign Language Aymara Bambara Baoule Basque Bengali Bicol Bislama Bissau Guinean Creole Boulou Bulgarian Cakchiquel (Western) Cambodian Catalan Cebuano Chichewa Chilean Sign Language Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Costa Rican Sign Language Croatian Czech Dangme Danish Drehu Dutch Ecuadorian Sign Language Efik English Estonian Ewe Faroese Fijian Filipino Sign Language Finnish Finnish Sign Language French French Sign Language Ga Galician Garifuna Georgian German German Sign Language Greek Greenlandic Guarani Gujarati Gun Guna Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Iban Ibanag Icelandic Igbo Iloko Indonesian Isoko Italian Japanese Japanese Sign Language Jula Kabyle Kalenjin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kongo Konkani (Roman) Korean Korean Sign Language Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Laotian Latvian Lhukonzo Lingala Lithuanian Low German Luganda Lugbara Lunda Luo Luvale Macedonian Malagasy Malay Malayalam Maltese Mam Mapudungun Marathi Marshallese Mauritian Creole Maya Mazatec (Huautla) Mende Mexican Sign Language Mingrelian Miskito Mixe Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngabere Ngangela Niuean Norwegian Nuer Nyaneka Nyungwe Nzema Oromo Ossetian Otetela Otomi (Mezquital Valley) Palauan Pangasinan Papiamento (Aruba) Papiamento (Curaçao) Paraguayan Sign Language Persian Peruvian Sign Language Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Rarotongan Romanian Rotuman Runyankore Russian Russian Sign Language Rutoro Samoan Sango Saramaccan Sepedi Serbian Serbian (Roman) Sesotho (Lesotho) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Uzbek Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Wolof Xhosa Yapese Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\nSƐ WƆDE asase toto amansan kɛse no ho a, asase yɛ ketewa koraa. Nokwarem no, wɔ Yehowa, “ɔsoro ne asase yɛfo no” ani so no, amanaman te sɛ bokiti ho nsukoko a ɛresosɔ. (Dwom 115:15; Yesaia 40:15) Nanso, Bible ka sɛ: “[Yehowa, NW ] bɛn wɔn a wɔfrɛ no nyinaa, wɔn a wɔfrɛ no nokware mu nyinaa. Ɔyɛ nea n’afɛrefo pɛ ma wɔn, na otie wɔn sufrɛ.” (Dwom 145:18, 19) Wode susuw nea ɛno kyerɛ no ho hwɛ! Nneɛma nyinaa Bɔfo no bɛn yɛn, na sɛ ‘yesu frɛ no nokware mu’ a, obetie yɛn. Ɛyɛ hokwan kɛse a yɛanya sɛ yebetumi abɔ Onyankopɔn mpae!\n9Hena na ɛsɛ sɛ yɛbɔ no mpae? Yesu kyerɛɛ n’akyidifo sɛ wɔmmɔ ‘yɛn Agya a ɔwɔ soro’ no mpae. (Mateo 6:9) Enti, ɛsɛ sɛ Yehowa Nyankopɔn nkutoo na yɛbɔ no mpae. Nanso, Yehowa hwehwɛ sɛ yegye ne Ba a ɔwoo no koro, Yesu Kristo, dibea tom. Sɛnea yesuaa ho ade wɔ Ti 5 no, wɔsomaa Yesu baa asase so sɛ ommegye yɛn mfi bɔne ne owu mu. (Yohane 3:16; Romafo 5:12) Ɔne Ɔsɔfo Panyin ne Ɔtemmufo a wɔapaw no. (Yohane 5:22; Hebrifo 6:20) Enti, Kyerɛwnsɛm no ka kyerɛ yɛn sɛ yɛmfa yɛn mpaebɔ mfa Yesu so. Ɔno ankasa kae sɛ: “Mene kwan no ne nokware no ne nkwa. Obiara mma Agya no nkyɛn gye sɛ ɔnam me so.” (Yohane 14:6) Sɛ wobetie yɛn mpaebɔ a, ɛsɛ sɛ yɛbɔ Yehowa nkutoo mpae denam ne Ba no so.\n10Sɛ yɛrebɔ mpae a, so ɛsɛ sɛ yenya gyinabea soronko bi? Dabi. Yehowa nhwehwɛ sɛ yɛde yɛn nsa begu baabi anaasɛ yenya gyinabea soronko bi. Bible kyerɛkyerɛ sɛ yebetumi abɔ mpae wɔ gyinabea ahorow pii mu ma asɔ Onyankopɔn ani. Yebetumi atra hɔ, yebetumi abɔ yɛn mu ase, yebetumi abu nkotodwe, anaasɛ yɛagyina hɔ abɔ mpae. (1 Beresosɛm 17:16; Nehemia 8:6; Daniel 6:10; Marko 11:25) Ɛnyɛ nea ɛho hia ankasa ne gyinabea soronko bi a afoforo betumi ahu, na mmom koma a ɛfata. Nokwarem no, yebetumi abɔ mpae komm wɔ baabiara a yɛwɔ wɔ yɛn da biara da adeyɛ mu anaasɛ bere a yɛakɔ ahokyere bi mu. Ɛwom sɛ ebetumi aba sɛ nnipa a yɛne wɔn wɔ hɔ no renhu koraa sɛ yɛrebɔ mpae de, nanso Yehowa te mpaebɔ a ɛte saa no.—Nehemia 2:1-6.\n11Dɛn na yebetumi abɔ ho mpae? Bible kyerɛkyerɛɛ mu sɛ: ‘Biribiara a yebisa sɛnea Yehowa apɛde te no, otie yɛn.’ (1 Yohane 5:14) Enti yebetumi abɔ biribiara a ɛne Onyankopɔn apɛde hyia ho mpae. So ɛyɛ ne pɛ sɛ yɛbɔ nneɛma a ɛhaw yɛn ho mpae? Yiw, ɛyɛ ne pɛ! Mpae a yɛbɔ Yehowa no te sɛ nea yɛne yɛn adamfo paa bi rekasa. Yebetumi ‘ayi yɛn yam’ ne Onyankopɔn akasa. (Dwom 62:8) Ɛyɛ papa sɛ yebebisa sɛ ɔmma yɛn honhom kronkron, efisɛ ɛbɛboa yɛn ma yɛayɛ nea ɛteɛ. (Luka 11:13) Yebetumi nso abisa akwankyerɛ a yɛde besisi gyinae a ɛfata ne ahoɔden a yɛde begyina nsɛnnennen ano. (Yakobo 1:5) Sɛ yɛyɛ bɔne a, ɛsɛ sɛ yegyina Kristo afɔrebɔ no so bisa bɔne fafiri. (Efesofo 1:3, 7) Nanso, ɛnsɛ sɛ yɛbɔ nneɛma a ɛho hia yɛn ankasa nkutoo ho mpae. Ɛsɛ sɛ yɛtrɛw yɛn mpaebɔ mu ma ɛka nnipa foforo te sɛ yɛn abusuafo ne yɛn mfɛfo asomfo.—Asomafo Nnwuma 12:5; Kolosefo 4:12.\n13Ɛsɛ sɛ yɛn mpaebɔ yɛ tenten kodu he? Bible nkyerɛ sɛnea ɛsɛ sɛ yɛn kokoam anaa yɛn baguam mpaebɔ tenten yɛ. Ebetumi ayɛ mpae tiawa a yɛbɔ ansa na yɛadidi, anaa yɛn kokoam mpaebɔ tenten a emu na yehwie anaa yɛka yɛn komam asɛm kyerɛ Yehowa. (1 Samuel 1:12, 15) Nanso, Yesu kasa tiaa nnipa bi a wɔyɛɛ wɔn ho treneefo a wɔbɔɔ mpae atenten de hoahoaa wɔn ho kyerɛɛ afoforo no. (Luka 20:46, 47) Yehowa ani nsɔ mpaebɔ a ɛtete saa. Nea ɛho hia ne sɛ yebefi yɛn komam abɔ mpae. Enti, mpaebɔ a ɛsɔ ani tenten betumi agu ahorow a egyina ahiade ne nsɛm tebea horow so.\n14Mpɛn ahe na ɛsɛ sɛ yɛbɔ mpae? Bible hyɛ yɛn nkuran sɛ, ‘yɛnkɔ so mmɔ mpae,’ ‘yenkura mpaebɔ mu denneennen,’ na ‘yennnyae mpaebɔ da.’ (Mateo 26:41; Romafo 12:12; 1 Tesalonikafo 5:17) Nokwarem no, saa nsɛm yi nkyerɛ sɛ ɛsɛ sɛ yɛbɔ Yehowa mpae bere nyinaa wɔ da mũ no nyinaa. Mmom no, Bible rehyɛ yɛn nkuran sɛ yɛmmɔ mpae daa, yɛnkɔ so nna Yehowa ase wɔ nneɛma pa a wayɛ ama yɛn ho, na yɛnhwehwɛ akwankyerɛ, awerɛkyekye, ne ahoɔden mfi ne nkyɛn. So ɛnyɛ awerɛkyekye sɛ Yehowa nkyerɛ bere tenten anaa mpɛn dodow a yebetumi ne no akasa wɔ mpaebɔ mu no? Sɛ yɛn ani sɔ hokwan a yɛwɔ sɛ yɛbɔ mpae ankasa a, yebenya nneɛma pii a yebegyina so abɔ yɛn soro Agya no mpae.\n15Dɛn nti na ɛsɛ sɛ yɛka “Amen” wɔ mpaebɔ awiei? Asɛmfua “amen” no kyerɛ “ɛmmra mu,” anaa “ɛnyɛ hɔ.” Kyerɛwnsɛm mu nhwɛso ahorow kyerɛ sɛ ɛfata sɛ yɛka “Amen” wɔ yɛn ankasa kokoam mpaebɔ ne baguam de nyinaa awiei. (1 Beresosɛm 16:36; Dwom 41:13) Sɛ yɛka “Amen” wɔ yɛn mpaebɔ awiei a, yesi so dua sɛ yefi komam na ɛkaa yɛn nsɛm no. Sɛ yɛka “Amen” wɔ yɛn tirim anaa yɛka no kɛse wɔ mpae a obi bɔ wɔ baguam awiei a, yɛkyerɛ sɛ yɛne no yɛ adwene wɔ nsɛm a waka no ho.—1 Korintofo 14:16.


Nnwom 7 NA-TWI - Atemmu mpaebɔ - O Awurade, me - Bible Gateway\nNnwom 6Nnwom 8\nNnwom 7 Nkwa Asem (NA-TWI)\n7 O Awurade, me Nyankopɔn, meba wo nkyɛn sɛ bɔ me ho ban. Gye me fi wɔn a wɔtaa me no nsam. 2 Na wɔansoa me ankɔ sɛ obi a gyata akyere no a obiara rentumi nnye me nkwa na wɔatetew me mu asinasin. 3 O Awurade me Nyankopɔn, sɛ mayɛ obi bɔne, anaasɛ mayi obi ama, anaasɛ mayɛ obi a ɔne me te yiye bɔne a, 4 anaa mebɔ me tamfo korɔn kwa a, anaa mayɛ eyinom mu bi a, 5 ma m’atamfo ntaa me nkyere me; ma wontwa me nhwe fam na wonkum me na wonnyaw me funu wɔ fam.


Mede Yehowa Som Yɛɛ M’adwuma | Asetenam Nsɛm\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Guarani Haitian Creole Hiligaynon Hungarian Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Lingala Lithuanian Luo Malagasy Maltese Norwegian Nzema Papiamento (Aruba) Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Tswana Turkish Twi Ukrainian Vietnamese Xhosa Yoruba Zulu\nMede Yehowa Som Yɛɛ M’adwuma\nBill Walden anom asɛm\nBere a miwiee ntoaso sukuu January 1937 no, minyaa kwan wɔ Iowa State Sukuupɔn mu, na na ɛhɔ bɛn baabi a yɛte wɔ United States mfinimfini mantam mu no. Me ara na na meyɛ adwuma hwɛ me ho sukuu, enti na minnya me ho twabere koraa. Meyɛ akwadaa nyinaa adan atenten ne atwene akɛse na na mepɛ sɛ misua ho ade.\nAfe 1942 ahyɛase pɛɛ a United States de ne ho hyɛɛ Wiase Ko II mu no, na aka kakra ama matwa mfe anum wɔ sukuupɔn adesua no mu, na na aka kakraa bi ama me nsa aka adansi abodin krataa. Ofie a mete mu no, na me ne nnipa baanu na ɛda dan mu. Ná yɛn dan wɔ soro, na da koro, nnipa a me ne wɔn wɔ dan mu no biako ka kyerɛɛ me sɛ menkɔ ase hɔ nkohu obi a ɔtaa ba mmerante bi nkyɛn. Enti mikohuu John O. (Johnny) Brehmer; ná ɔyɛ Yehowa Dansefo. Ɛrekame ayɛ sɛ asɛm biara a mibisae no, otumi de Bible yii ano, na ɛyɛɛ me nwonwa paa. M’ani gyee ɔkwan a Johnny faa so kyerɛkyerɛe no ho, enti mifii ase ne no suaa Bible, na ewiee ase no na me ne no kɔ asɛnka.\nBere a Johnny papa Otto bɛyɛɛ Ɔdansefo no, ɔno na na ɔda sikakorabea bi ano wɔ Walnut, Iowa. Nanso, ogyaee adwuma no de bere pii yɛɛ asɛnka adwuma. Bere a mihuu sɛnea na ɔne n’abusua nyinaa bɔ wɔn ho mmɔden no, ɛkaa me ma misii gyinae kɛse bi.\nMISII GYINAE KƐSE BI\nDa koro, ɔpanyin a ɔda sukuupɔn no ano no ka kyerɛɛ me sɛ m’adesua rekɔ fam, na sɛ manyere me ho a, wɔrenhwɛ nea mayɛ atwam ho mma me abodin krataa. Mekae sɛ mebɔɔ Yehowa Nyankopɔn mpae denneennen sɛ ɔnkyerɛ me kwan. Ankyɛ pii na wɔkae sɛ minkohu ɔbenfo a ɔkyerɛ me ade no. Mekɔe no, ɔka kyerɛɛ me sɛ wanya krataa sɛ adwumakuw bi rehwehwɛ adansi ho nimdefo ne no ayɛ adwuma. Ɔkae sɛ, wɔn a wɔde krataa no bae no, wama wɔn ho mmuae sɛ mɛyɛ adwuma no. Medaa ɔbenfo no ase, na mekyerɛkyerɛɛ mu kyerɛɛ no nea enti a mepɛ sɛ mede Yehowa som mmom yɛ m’adwuma. June 17, 1942 mu no, wɔbɔɔ me asu, na ankyɛ koraa na mebɛyɛɛ daa ɔkwampaefo; saa na wɔfrɛ Yehowa Dansefo a ɔde bere pii ka asɛmpa no.\nAfe 1942 mu no, me nsa kaa krataa sɛ memmɛyɛ sraani, na mekɔɔ mpanyimfo anim kɔkyerɛɛ nea enti a mintumi nkɔ ko. Mede nkrataa a edi adanse sɛ meyɛ nipa pa na maben wɔ adansi mu kyerɛɛ wɔn. Adanse pa no nyinaa akyi no, wɔbɔɔ me ka dɔla 10,000 (U.S.) san kae sɛ wɔmfa me nto afiase mfe anum wɔ Leavenworth, Kansas, U.S.\nSei na Leavenworth afiase a ɛwɔ U.S. no te nnɛ. Wɔde yɛn mu nnipa bɛyɛ 230 koguu hɔ\nWɔde Adansefo mmerante bɛboro 230 koguu Leavenworth afiase hɔ, na na wɔma wɔyɛ adwuma wɔ afuw bi mu. Afiase awɛmfo no na na wɔhwɛ kyerɛ obiara adwuma a ɔbɛyɛ. Awɛmfo no bi wɔ hɔ a, na wonim sɛ Yehowa Adansefo nkɔ ko, na na wɔte yɛn ase.\nNá yɛtaa hyia sua Bible wɔ hɔ, na na awɛmfo no binom di boa yɛn. Wɔboaa yɛn nso ma yetumi nyaa Bible ho nhoma wɔ afiase hɔ. Afiase ahwɛfo no bi mpo kraa Consolation a seesei a yɛfrɛ no Awake! no.\nMIFII AFIASE, NA MEBƐYƐƐ ƆSƐMPATRƐWFO\nWɔkae sɛ menkɔda mu mfe anum, nanso midii mfe abiɛsa no, woyii me February 16, 1946. Saa bere no, afei na na Wiase Ko II no aba awiei. Ntɛm ara na mesan bɛyɛɛ ɔkwampaefo de bere pii yɛɛ asɛnka adwuma no. Wotuu me sɛ mensan nkɔyɛ asɛnka adwuma no wɔ Leavenworth, Kansas. Ná misuro sɛ mɛsan akɔ hɔ efisɛ na nnipa bebree kasa tia Yehowa Adansefo wɔ hɔ. Adwuma a menya ayɛ adidi nso, na ayɛ asɛm. Ɔdan asɛm koraa de, na ɛkyɛn.\nMekae sɛ da koro, na mereyɛ afie afie asɛnka na mekɔtoo obi a na ɔhwɛ yɛn so wɔ afiase, na ɔteɛteɛɛ me sɛ: “Fi me fie ha kɔ!” Bere a mihui sɛ okura dua bi wɔ ne nsam no, ɛhɔ ara na mepɛɛ baabi fae. Mesan kɔɔ fie foforo mu kɔtoo maame bi, na obuee ne pon ka kyerɛɛ me sɛ: “Twɛn na mereba,” ɛnna ɔtoo pon no mu. Migyinaa hɔ twɛn no; nea metee ara ne sɛ wabue mpomma bi wɔ soro hɔ ahwie nsufi abegu me so waa. Ne nyinaa akyi no, m’adwuma a meyɛɛ wɔ hɔ no anyɛ kwa. Akyiri yi, metee sɛ nnipa a memaa wɔn Bible ho nhoma no bi bɛyɛɛ Adansefo.\nAfe 1943 mu no, wɔtee sukuu bi a wɔde bɛtete asɛmpatrɛwfo wɔ New York, na wɔfrɛɛ me sɛ menkɔ sukuu no bi. Mekɔɔ adesuakuw a ɛto so du, na yewiee sukuu no February 8, 1948 mu. Akyiri yi, wɔfrɛɛ sukuu no Ɔwɛn-Aban Gilead Bible Sukuu. Miwiei no, wɔde me kɔɔ Gold Coast; seesei wɔfrɛ hɔ Ghana.\nMikoduu Gold Coast no, wɔde hyɛɛ me nsa sɛ menka asɛmpa no nkyerɛ aban mpanyimfo ne Europefo a wɔwɔ hɔ. Sɛ edu nnawɔtwe awiei a, na me ne Yehowa Adansefo asafo biako yɛ adwuma na meboaa emufo wɔ afie afie asɛnka adwuma no mu. Adansefo a na wɔnte mmɛn kurow mu no nso, na mekɔ wɔn nkyɛn kɔboa wɔn wɔ asɛnka adwuma no mu sɛnea ɛbɛyɛ a wɔn ho bɛkokwaw. Ivory Coast a ɛnnɛ wɔfrɛ hɔ Côte d’Ivoire no nso bɛn hɔ, na na mesan yɛ ɔhwɛfo kwantufo wɔ hɔ.\nMisuaa Afrikafo asetena wɔ me dwumadi no mu. Metenaa dɔtedan mu, na na mede me nsa didi, na mikogya m’anan wɔ “mfikyiri” te sɛ Israelfo no. (Deuteronomium 23:12-14) Asɛmpatrɛwfo a na wɔne me wɔ hɔ no nso suaa Afrikafo asetena, na ɛno maa nkurɔfo pɛɛ yɛn asɛm. Kurom hɔ mpanyimfo bi yerenom penee so ma yɛne wɔn suaa Bible. Enti bere a nkurɔfo tan yɛn ani na wɔyɛ maa aban kae sɛ yemfi ɔman no mu no, mmea yi de asɛm no guan wɔn kununom ho araa ma wɔdan gyinaesi no!\nAsɛmpatrɛwfo a wɔba Afrika de, yare a ɛtaa bɔ wɔn ne atiridii, na ankyɛ na me nsa kaa me de. Me ho wosow biribiribiri, na ɛtɔ da bi a na m’ani so ayɛ me krakra. Ɛtɔ da bi mpo a, na ɛsɛ sɛ miso m’apantan sɛnea ɛbɛyɛ a ɛrenwosow. Ne nyinaa akyi no, asɛnka ma minyaa anigye ne abotɔyam.\nMihyiaa Eva Hallquist ansa na merefi United States, na mfe anan a edi kan a midii wɔ Afrika no, na me ne no di nkitaho nkakrankakra. Metee sɛ wakɔ Gilead Sukuu adesuakuw a ɛtɔ so 21 no ma ɔrebewie sukuu no July 19, 1953. Wɔn adesua awiei dwumadi no, na wɔbɛyɛ wɔ Yehowa Adansefo amanaman ntam nhyiam bi ase wɔ Yankee Stadium, New York. Ná suhyɛn bi rekɔ United States, enti mikohuu hyɛn no panyin ne no kae sɛ ɔmma mentena mu bi na menyɛ adwuma mfa nte ka no.\nYɛn akwantu no dii nnafua 22, na ɛtɔ da a na ɛpo no huru kitikiti. Yedui no, mikohuu Eva wɔ Yehowa Adansefo adwumayɛbea ti wɔ Brooklyn. Yɛkɔtenaa dan bi atifi; sɛ wote hɔ a wuhu New York mpoano kɔ akyirikyiri. Ɛhɔ na mede too n’anim sɛ mepɛ sɛ meware no. Akyiri yi, Eva bɛkaa me ho wɔ Gold Coast ne me bɛsomee.\nMe ne Eva som mfe pii wɔ Afrika kosii bere a me maame kyerɛw me sɛ kokoram ayɛ me papa ma ɔrewu. Me ne Eva srɛɛ kwan, na yɛsan kɔɔ United States kɔhwɛɛ no. Paapa yare no mu yɛɛ den paa, na ankyɛ na owui.\nBere a yɛsan kɔɔ Ghana no, bɛyɛ mfe anan akyi na me maame nso yaree denneennen. Yɛn nnamfo bi kae sɛ me ne Eva nsan nkɔ fie nkɔhwɛ no. Ná ɛyɛ den ma yɛn paa. Ná mayɛ asɛmpatrɛw adwuma mfe 15, na emu 11 de, yɛn baanu nyinaa na yɛboom yɛe. Nanso kɔ ara na na ɛsɛ sɛ yɛsan kɔ United States.\nYekohyiaa ɔhene bi wɔ Gold Coast; seesei wɔfrɛ hɔ Ghana\nYɛde mfe pii hwɛɛ me maame; oyi tena ne ho kakra a, na oyi nso atena ne ho kakra. Da a n’ahoɔden betumi no, na yɛde no kɔ asafo nhyiam. January 17, 1976 na aberewa no wui; saa bere no na wadi mfe 86. Nanso akyiri yi, asɛm a ɛtoo me no, na ɛyɛ den sen eyi koraa. Kokoram yɛɛ Eva. Yɛyɛɛ biara nso yare no ankɔ, na June 4, 1985 no, yare no de no kɔe; odii mfe 70.\nMAYƐ ADWUMA PA, NA NSAKRAE PII NSO ABA\nAfe 1988 mu no, na wɔasi [Yehowa Adansefo] adwumayɛbea foforo wɔ Ghana, na bere a wɔrebehyira dan no so no, wɔtoo nsa frɛɛ me ma mekɔɔ bi. Ná ɛyɛ anigye da sɛ! Efi bere a miwiee Gilead adesua kɔɔ Ghana besi saa da no, na mfe 40 atwam. Mekɔɔ hɔ foforo no, na Adansefo a wɔwɔ hɔ nnɔɔso. Nanso eduu afe 1988 no, na wɔboro 34,000, na ɛnnɛ aka kakra sɛ wɔadu 114,000!\nMekɔsraa Ghana no, mfe abien akyi na mewaree Eva adamfo paa Betty Miller August 6, 1990. Me ne no nyinaa de Yehowa som ayɛ yɛn adwuma abesi nnɛ. Yɛn ani da so sɛ daakye owusɔre no ba a, yebehu yɛn nananom, yɛn awofo, ne Eva bio wɔ Paradise.—Asomafo Nnwuma 24:15.\nƐyɛ akwannya kɛse paa sɛ Yehowa de me ayɛ adwuma wɔ ne som mu mfe 70 a abɛsen kɔ yi mu, na sɛ midwen ho a, na m’ani ataataa nusu. Metaa da no ase sɛ waboa me ama mede ne som ayɛ m’adwuma. Seesei meboro mfe 90 koraa, nanso ɔdansifo a ɔsen obiara, Yehowa, ama me ahoɔden ne akokoduru na ama matumi de ne som ayɛ m’adwuma abesi nnɛ.


5 Bere bi a ɛbae sɛ nnipakuw no akyere no so retie Onyankopɔn asɛm no, na ogyina Genesaret ɔtare no ho.+ 2 Na ohuu akorow abien sɛ esisi ɔtare no ho, nanso na apofofo no asisi afi mu rehohoro wɔn asau mu.+ 3 Ɔkɔforoo ɔkorow no biako a ɛyɛ Simon de, srɛɛ no sɛ ompia mfi asase so nkɔ akyiri kakra. Afei ɔtenaa mu, na ofi ɔkorow+ no mu fii ase kyerɛkyerɛɛ nnipakuw no. 4 Bere a ogyaee kasa no, ɔka kyerɛɛ Simon sɛ: “Pia kɔ nea ɛhɔ dɔ, na mungu mo asau+ no mfa nyi nam.” 5 Na Simon buae sɛ: “Ɔkyerɛkyerɛfo, yɛayɛ adwuma anadwo mũ nyinaa na yɛannya hwee,+ nanso w’ano asɛm nti megu asau no.” 6 Na wɔyɛɛ saa no, wobumaa mpataa pii. Nokwarem no, wɔn asau no fii ase tetewee. 7 Enti wonyamaa wɔn mfɛfo a wɔwɔ ɔkorow biako no mu sɛ wɔmmɛboa wɔn;+ na wɔbae ma wɔhyɛɛ akorow abien no mama, na efii ase sɛ ɛremem. 8 Bere a Simon Petro+ huu eyi no, ɔkotow Yesu nan ase kae sɛ: “Awurade, fi me nkyɛn kɔ, na meyɛ ɔdebɔneyɛfo.”+ 9 Mpataa a woyii no maa ɔne wɔn a wɔka ne ho no nyinaa ho dwiriw wɔn, 10 na Sebedeo mma+ Yakobo ne Yohane, a wɔyɛ Simon yɔnko adwumayɛfo no nso ho dwiriw wɔn. Nanso Yesu ka kyerɛɛ Simon sɛ: “Nsuro. Efi saa bere yi rekɔ no wubeyi nnipa.”+ 11 Enti wɔsan de akorow no baa asase so, na wogyaw biribiara hɔ dii n’akyi.+ 12 Bere foforo a ɔwɔ nkurow no biako mu no, hwɛ! ɔbarima bi a kwata aguare no ni! Bere a n’ani bɔɔ Yesu so no, ɔhwee n’anim srɛɛ no sɛ: “Awurade, sɛ wopɛ nko ara a, wubetumi ama me ho afi.”+ 13 Enti, ɔteɛɛ ne nsa kaa no kae sɛ: “Mepɛ. Wo ho mfi.” Na amonom hɔ ara kwata no tu yerae.+ 14 Ɛnna ɔhyɛɛ ɔbarima no sɛ ɔnnka nnkyerɛ obiara:+ “Na mmom kɔ na fa wo ho kɔkyerɛ ɔsɔfo,+ na bɔ w’ahofi ho afɔre+ sɛnea Mose hyɛe no, na ɛnyɛ adanse mma wɔn.”+ 15 Nanso ne ho asɛm trɛwee pii, na nnipakuw pii bae sɛ wɔrebetie no na wasa wɔn yare.+ 16 Nanso, ɔtew ne ho kɔhyɛɛ sare so baabi bɔɔ mpae.+ 17 Nna no mu biako a na ɔrekyerɛkyerɛ no, na Farisifo ne mmarakyerɛfo a wofi nkuraa a ɛwowɔ Galilea ne Yudea ne Yerusalem nyinaa ase aba no tete hɔ, na na Yehowa tumi wɔ no so a ɔde bɛsa yare.+ 18 Na hwɛ! mmarima bi sõ obubuafo bi a ɔda kɛtɛ so, na na wɔrehwehwɛ ɔkwan a wɔbɛfa so de no abɛto n’anim.+ 19 Enti, bere a wɔannya kwan amfa no amma esiane nnipadɔm no nti no, wɔkɔɔ ɔdan no atifi kogyaa ɔne kɛtɛ no mu faa dan no soro bɛtoo wɔn a wɔwɔ Yesu anim no mfinimfini.+ 20 Na ohuu wɔn gyidi no ɔkae sɛ: “Barima, wɔde wo bɔne afiri wo.”+ 21 Ɛhɔ ara na akyerɛwfo ne Farisifo no fii ase susuw ho sɛ: “Hena ni a ɔka abususɛm yi?+ Hena na obetumi de bɔne afiri sɛ Onyankopɔn nkutoo?”+ 22 Nanso, Yesu huu wɔn nsusuwii no, obuaa wɔn sɛ: “Dɛn na moresusuw mo koma mu yi?+ 23 Nea ɛwɔ he na ɛyɛ mmerɛw, sɛ wɔbɛka sɛ: ‘Wɔde wo bɔne afiri wo,’ anaasɛ wɔbɛka sɛ: ‘Sɔre na nantew’?+ 24 Nanso nea ɛbɛyɛ na moahu sɛ onipa Ba no wɔ tumi wɔ asase so sɛ ɔde bɔne firi nti—” ɔka kyerɛɛ obubuafo no sɛ: “Mise wo sɛ, sɔre fa wo kɛtɛ na kɔ wo fie.”+ 25 Na amonom hɔ ara ɔsɔre gyinaa wɔn anim, faa nea ɔda so no fii hɔ kɔɔ ne fie, a na ɔrehyɛ Onyankopɔn anuonyam.+ 26 Afei ɛyɛɛ wɔn mu biara nwonwa,+ na wofii ase hyɛɛ Onyankopɔn anuonyam, na ehu kaa wɔn ma wɔkae sɛ: “Yɛahu anwonwade nnɛ!”+ 27 Eyinom akyi no, ofii adi kohui sɛ towgyeni bi a wɔfrɛ no Lewi te towgyebea, na ɔka kyerɛɛ no sɛ: “Bedi m’akyi.”+ 28 Na ogyaw biribiara+ hɔ sɔre dii n’akyi. 29 Afei nso, Lewi tow pon kɛse bi wɔ ne fie maa no; na towgyefo pii ne nnipa foforo bɛtenatenaa adidii hɔ.+ 30 Enti Farisifo ne wɔn akyerɛwfo no nwiinwii kyerɛɛ n’asuafo no sɛ: “Dɛn nti na mo ne towgyefo ne nnebɔneyɛfo didi nom yi?”+ 31 Yesu bua see wɔn sɛ: “Wɔn a wɔte apɔw no nhia ɔyaresafo,+ na wɔn a wɔyare no de, wohia.+ 32 Mamma sɛ merebɛfrɛ treneefo, na mmom merebɛfrɛ nnebɔneyɛfo de wɔn akɔ adwensakra mu.”+ 33 Wɔka kyerɛɛ no sɛ: “Yohane asuafo no di mmuada mpɛn pii na wɔbɔ mpae, na Farisifo nso yɛ saa ara, nanso w’asuafo no didi na wɔnom.”+ 34 Yesu ka kyerɛɛ wɔn sɛ: “So mubetumi ama ayeforokunu no nnamfonom adi mmuada bere a ayeforokunu no wɔ wɔn nkyɛn yi?+ 35 Nanso nna bi bɛba a wɔbɛfa ayeforokunu+ no afi wɔn nkyɛn;+ saa nna no mu na wobedi mmuada.”+ 36 Afei, ɔtoaa so maa wɔn mfatoho bi sɛ: “Obiara ntwa atade foforo mfa ntare atade dedaw mu; na sɛ ɔyɛ saa a, atade foforo no tew na foforo no bɛyɛ soronko wɔ dedaw no ho.+ 37 Bio nso, obiara mfa bobesa mono ngu nsa kotoku dedaw mu; na sɛ ɔyɛ saa a, nsa mono no bɛpaapae nsa kotoku no,+ na nsa no betu agu na kotoku no asɛe.+ 38 Mmom ɛsɛ sɛ wɔde bobesa mono gu nsa kotoku foforo mu. 39 Obiara a wanom nsa dedaw no mpɛ nsa mono; na ɔka sɛ, ‘dedaw+ no ye paa.’”


3 Mose 21 AKCB - Matteus 21 LB\nAsɔfodi Ho Mmara\n1Awurade ka kyerɛɛ Mose se, “Ka kyerɛ Aaron mma asɔfo no se, ‘wonnso funu mu mfa ngu wɔn ho fi. 2Sɛ wobeso funu mu a, na ɛyɛ wɔn fini, sɛ ebia, ɛna, agya, ɔbabarima, ɔbabea, onuabarima 3anaa onuabea a ɔyɛ ɔbabun a onni kunu na ɔte ase no na ɔdan ɔsɔfo no. 4Ɛnsɛ sɛ ɔware ne busuani bi na ɔfa so gu ne ho fi.\n5“ ‘Asɔfo no nni ho kwan sɛ wɔbɔ tikwaw, yi wɔn abogyesɛ anaasɛ wɔsesa wɔn ho. 6Ɛsɛ sɛ wɔyɛ kronkron ma wɔn Onyankopɔn. Ɛnsɛ sɛ wogu ne din ho fi. Sɛ ɛba saa a, wɔremfata sɛ wɔde ogya bɛbɔ aduan afɔre ama Awurade wɔn Nyankopɔn.\n7“ ‘Ɛnsɛ sɛ ɔsɔfo ware oguamanfo anaa ɔbea bi a ofi ɔman foforo so. Onni ho kwan sɛ ɔware ɔbea bi a wagyae aware, efisɛ ɔsɔfo yɛ onipa kronkron ma Onyankopɔn. 8Wɔayi ɔsɔfo no asi hɔ sɛ ɔmmɔ mo Nyankopɔn afɔre; ɔyɛ kronkron na me Awurade a metew mo ho ma moyɛ kronkron no nso meyɛ kronkron.\n9“ ‘Ɔsɔfo babea biara a ɔbɛbɔ aguaman no gu nʼagya ne ɔno ankasa ho fi, enti ɛsɛ sɛ wɔhyew no.\n10“ ‘Ɛnsɛ sɛ ɔsɔfopanyin a wɔde ngo sononko bi asra no ahyɛ no atade sononko no gyaa ne tinwi a onni no ni anaasɛ ebetwa ne ntama mu. 11Onni ho kwan sɛ ɔkɔ beae a funu da hɔ; nʼagya anaa ne na funu koraa, onni ho kwan sɛ ɔkɔ ho na ɔde agu ne ho fi 12anaa nso sɛ ogu so reyɛ nʼasɔfodwuma wɔ kronkronbea hɔ a, ɛnsɛ sɛ ofi adi. Ɛnsɛ sɛ ɔfa me kronkronbea no sɛ ofi bi kɛkɛ, efisɛ ne Nyankopɔn ngo a wɔde tew ne ho no da so wɔ ne so. Mene Awurade.\n13“ ‘Ɛsɛ sɛ ɔware ɔbabun. 14Ɛnsɛ se ɔware okunafo anaa ɔbea bi a wagyae aware anaa oguamanfo. Ɛsɛ sɛ ɔbea a ɔbɛware no no yɛ ɔbabun a ofi ne man mu, 15sɛnea ɛbɛyɛ a ongu ne mma ho fi wɔ ne nkurɔfo mu. Mene Awurade a metew ne ho no.’ ”\n16Awurade ka kyerɛɛ Mose se, 17“Ka kyerɛ Aaron se, efi awo ntoatoaso a ɛbɛba no so rekɔ no, wʼaseni biara a wadi dɛm no nni ho kwan sɛ ɔbɔ Onyankopɔn afɔre. 18Obi a wadi dɛm mmɛn me: onifuraefo anaa apakye anaa nea ɔwɔ honam akwaa mu sintɔ; 19obi a ɔyɛ abasin anaa nansin, 20anaa nea ɔyɛ afu anaa akwatia anaa nea nʼani nye anaa nea kuru atutu no anaa nea ɔyɛ twow. 21Ɔsɔfo Aaron aseni biara a wadi dɛm mma mmɛbɔ ɔhyew afɔre mma Awurade. Wadi dɛm, ɛno nti ɛnsɛ sɛ otwiw bɛn sɛ ɔde ne Nyankopɔn aduan rebrɛ no. 22Nanso sɛ wɔbɔ afɔre no wie a, ɔsɔfo no tumi ma no Onyankopɔn afɔre no aduan no bi di a ɛmfa ho sɛ ɛyɛ afɔre kronkron. 23Nanso ne dɛm no nti, onni ho kwan sɛ ɔkɔ ntwamtam no akyi anaa ɔbɛn afɔremuka no. Eyi begu me kronkronbea hɔ ho fi na ɛyɛ Awurade na watew hɔ ho.”\n24Enti Mose hyɛɛ mmara yi maa Aaron ne ne mmabarima ne Israelfo nyinaa.\nAKCB : 3 Mose 21


Owusɔreɛ—Anidaso Bi wɔ Hɔ Ma Awufo?\nKENKAN WƆ Acholi Afrikaans Albanian Amharic Arabic Armenian Aymara Batak (Toba) Bicol Bulgarian Cakchiquel (Western) Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chiyao Chokwe Chol Cibemba Croatian Czech Dangme Danish Dutch Efik English Estonian Ewe Fijian Finnish French Ga Garifuna Georgian German Greek Guarani Gun Haitian Creole Hausa Hebrew Hiligaynon Hiri Motu Hmong (White) Hungarian Iban Icelandic Igbo Iloko Indonesian Isoko Italian Japanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kwangali Kwanyama Lamba Lhukonzo Lingala Lithuanian Luganda Luo Luvale Macedonian Malagasy Mam Mambwe-Lungu Maya Mazatec (Huautla) Mixe Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Quichua (Imbabura) Romanian Runyankore Russian Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tiv Tlapanec Tojolabal Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Uruund Venda Vietnamese Wayuunaiki Xhosa Yoruba Zande Zapotec (Isthmus) Zulu\nASƐM A ƐDA SO | OWUSƆREƐ—ƐBƐBA AMPA?\nAnidaso Bi wɔ Hɔ Ma Awufo?\nEnti awufo bɛsan aba nkwa mu bio?\nMMUAEƐ A BIBLE DE MA: “Dɔn no reba a wɔn a wɔwɔ nkaeɛ ada mu nyinaa bɛte [Yesu] nne na wɔafiri adi.”—Yohane 5:28, 29.\nAsɛm a Yesu kae yi kyerɛ sɛ daakye sɛ n’Ahenni no ba a, ɔbɛnyane obiara a ɔwɔ Adamena mu aba nkwa mu. Fernando a yɛadi kan aka ne ho asɛm no ka sɛ: “Me ho dwirii me bere a ɛdi kan a mekenkanee Yohane 5:28, 29 no. Ɛma menyaa anidaso ankasa, afei deɛ na mehu sɛ daakye, mmere pa bɛba.”\nNá ɔnokwafo Hiob a ɔtenaa ase tete no nim sɛ sɛ owu a, Onyankopɔn bɛnyane no aba nkwa mu bio. Enti Hiob bisaa sɛ: “Sɛ ɔbarima wu a, ɔbɛtena ase bio?” Afei ɔde ahotoso buaa n’ankasa asɛm no sɛ: “M’afiase nna nyinaa [Adamena mu] mɛtwɛn akɔsi sɛ me home bɛba. Wobɛfrɛ, na me nso mɛgye wo so.”—Hiob 14:14,15.\nLasaro wusɔreɛ no ma yɛnya anidaso\nNá Lasaro nuabaa Marta nim owusɔreɛ ho asɛm. Bere a Lasaro wui no, Yesu ka kyerɛɛ Marta sɛ: “Wo nua no bɛsɔre.” Na ɔno nso kaa sɛ: “Menim sɛ owusɔreɛ mu, da a ɛtwa toɔ no, ɔbɛsɔre.” Afei Yesu ka kyerɛɛ no sɛ: “Mene owusɔreɛ ne nkwa. Obiara a ɔnya me mu gyidie no, sɛ owu mpo a, ɔbɛba nkwa mu.” (Yohane 11:23-25) Ntɛm ara, Yesu nyanee Lasaro baa nkwa mu! Saa anigyesɛm no ma yɛtumi twa nneɛma akɛse a ɛbɛba daakye no ho mfonini wɔ yɛn adwene mu. Wo deɛ, hwɛ sɛ wɔrenyane awufo wɔ wiase nyinaa!\nWɔbɛnyane ebinom akɔ soro anaa?\nMMUAEƐ A BIBLE DE MA: Onyankopɔn Asɛm ma yɛhu sɛ ɛsono Yesu wusɔreɛ no, ɛnna ɛsono nnipa nwɔtwe a wɔka wɔn wusɔre ho asɛm wɔ Bible mu no. Wɔnyanee saa nnipa nwɔtwe no ma wɔsan bɛtenaa asase so. Nanso Yesu Kristo wusɔreɛ akyi no, yɛkenkan sɛ, “Ɔkɔɔ ɔsoro, na ɔwɔ Onyankopɔn nsa nifa.” (1 Petro 3:21, 22) Yesu nkutoo ne obi a wɔanyane no a ɔbɛtena soro? Ná Yesu adi kan aka akyerɛ n’asomafo no sɛ: “Sɛ mekɔ kɔsiesie baabi ma mo a, mɛba bio na magye mo aba me nkyɛn, na baabi a mewɔ no, mo nso moaba hɔ.”—Yohane 14:3.\nKristo kɔɔ soro kɔsiesiee baabi maa n’asuafo no mu bi. Awiei koraa no, wɔn a wɔbɛnyane wɔn akɔ soro no dodow bɛyɛ 144,000. (Adiyisɛm 14:1, 3) Nanso dɛn na Yesu akyidifo yi bɛyɛ wɔ hɔ?\nWɔbɛyɛ adwuma paa! Kyerɛwnsɛm no ka sɛ: “Anigyeɛ ne kronkron ne obiara a ɔnya owusɔreɛ a ɛdi kan no mu kyɛfa; yeinom so na owuprenu nni tumi, na mmom wɔbɛyɛ Onyankopɔn ne Kristo asɔfoɔ, na wɔne no bɛdi hene mfeɛ apem.” (Adiyisɛm 20:6) Wɔn a wɔbɛnyane wɔn akɔ soro no ne Kristo bɛdi ade sɛ ahemfo ne asɔfo wɔ asase so.\nHenanom na wɔbɛnyane wɔn akyiri yi?\nMMUAEƐ A BIBLE DE MA: Onyankopɔn honhom kaa ɔsomafo Paulo ma ɔkyerɛw asɛm a ɛdi so yi wɔ Bible mu sɛ: “Mewɔ anidasoɔ wɔ Onyankopɔn mu, a wɔn nso wɔwɔ saa anidasoɔ no ara bie, sɛ berɛ bi bɛba a wɔn a wɔtene ne wɔn a wɔntene bɛsɔre afiri awufoɔ mu.”—Asomafoɔ Nnwuma 24:15.\nBible ma yɛhu sɛ nnipa mpempem pii a wɔawuwu no bɛsan aba nkwa mu bio\nHenanom ne wɔn a “wɔtene” a Paulo kaa wɔn ho asɛm no? Wo deɛ yɛmfa ɔnokwafo Daniel nyɛ nhwɛso. Bere a aka kakra ma wawu no, wɔka kyerɛɛ ɔbarima nokwafo yi sɛ: “Wobɛhome, na woasɔre abɛnya wo kyɛfa, nna no awieeɛ.” (Daniel 12:13) Sɛ wɔnyane Daniel a, ɛhe na ɔbɛtena? Bible ka sɛ: “Ateneneefoɔ bɛnya asase no adi, na wɔatena so daapem.” (Dwom 37:29) Na Yesu ka too hɔ sɛ: “Anigyeɛ ne wɔn a wɔdwoɔ, ɛfiri sɛ wɔbɛnya asase no.” (Mateo 5:5) Wɔbɛnyane Daniel ne mmarima ne mmaa anokwafo afoforo ma wɔabɛtena asase so bio, na wɔbɛtena so daa.\nNa henanom ne wɔn a “wɔntene” a Paulo kaa sɛ wɔbɛnyane wɔn no? Wɔne nnipa mpempem pii a wɔawuwu no; wɔn mu dodow no ara annya hokwan ansua Bible no amfa ammɔ wɔn bra na wɔwuiɛ. Sɛ wɔnyane wɔn a, wɔbɛba abɛnya Yehowa * ne Yesu ho nimdeɛ na wɔayɛ nea ɛsɔ wɔn ani. (Yohane 17:3) Wɔn a wɔbɛyɛ Onyankopɔn apɛde no nyinaa bɛkɔ so atena ase daa, bere tenten a Yehowa te ase no.\nObiara a ɔbɛsom Onyankopɔn no bɛnya akwahosan pa ne anigye na watena ase daa\nAsase so asetena bɛyɛ sɛn?\nMMUAEƐ A BIBLE DE MA: Onyankopɔn ‘bɛpepa wɔn aniwam nisuo nyinaa, na owuo nni hɔ bio, na awerɛhoɔ ne esũ ne yea nso nni hɔ bio.’ (Adiyisɛm 21:4) “Wɔbɛsisi adan atena mu na wɔayeyɛ bobe nturo adi mu aba.”—Yesaia 65:21.\nHwɛ sɛnea asetena a ɛte saa bɛyɛ anigye afa, bere a wɔanyane yɛn adɔfo a wɔawuwu no! Nanso asɛm no ne sɛ, Wobɛyɛ dɛn agye adi sɛ owusɔreɛ no bɛba ampa?\n^ nky. 15 Bible ma yɛhu sɛ Yehowa yɛ Onyankopɔn din.


Woyɛ Yehowa Akoa—Som No (Romafo 12:11) | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italian Sign Language Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wayuunaiki Wolaita Xhosa Yoruba Zulu\nWoyɛ Yehowa Akoa—Som No\n“Monnyɛ mo adwuma anihaw so. . . . Monsom Yehowa.”—ROM. 12:11.\nƆsom bɛn na Romafo 12:11 ka ho asɛm?\nDɛn na yɛbɛyɛ na Satan ne wiase no amfa yɛn anyɛ nkoa?\nNhyira bɛn na Yehowa de ma ne nkoa?\n1. Sɛ yɛka sɛ obi yɛ akoa a, dɛn na ɛba nnipa pii adwenem, nanso dɛn na Romafo 12:11 hyɛ ho nkuran?\nSƐ YƐKA sɛ obi yɛ akoa a, nea ɛba nnipa pii adwenem ne obi a wɔhyɛ no so, obi a wɔyɛ no ayayade, anaa obi a wosisi no. Nanso sɛ yɛka sɛ obi yɛ Onyankopɔn akoa a, ɛnyɛ saa na ɛte koraa. Bible ka sɛ nkoa bi wɔ hɔ a, wɔdɔ wɔn wura, enti wɔn ankasa yi wɔn yam som no. Bere a ɔsomafo Paulo tuu tete Kristofo fo sɛ ‘wɔnsom Yehowa’ no, na ɔrehyɛ wɔn nkuran sɛ wɔmma ɔdɔ a wɔwɔ ma Onyankopɔn mpusuw wɔn ma wɔnsom no. (Rom. 12:11) Ɛnde, sɛ obi yɛ Onyankopɔn akoa a, dɛn na ɛkyerɛ? Dɛn na yɛbɛyɛ na Satan ne wiase no amfa yɛn anyɛ nkoa? Sɛ obi yi ne yam som Yehowa a, dɛn na obenya?\n“MEDƆ ME WURA”\n2. (a) Tete Israel no, sɛ akoa bi bere sõ mpo a, dɛn na ɛbɛma wakɔ so atena nkoasom mu? (b) Dɛn nti na ɛnyɛ nwonwa sɛ akoa no aso na wofiti?\n2 Yɛhwɛ Mmara a Onyankopɔn de maa Israelfo no a, ɛma yehu nea Yehowa hwehwɛ fi ne nkoa hɔ. Tete no, sɛ Hebrini bi yɛ akoa a, afe a ɛto so ason no ɔfa ne ho di koraa. (Ex. 21:2) Nanso ebia na akoa no dɔ ne wura enti ɔpɛ sɛ ɔkɔ so ara som no. Ná Yehowa ayɛ eyi ho nhyehyɛe fɛfɛɛfɛ bi. Akoa no wura de no betweri ɔpon anaa apongua ho na ɔde fitii abɔ n’asom tokuru. (Ex. 21:5, 6) Adɛn nti na akoa no aso na na wofiti? Asɛmfua osetie kyerɛ sɛ obi bɛyɛ aso atie asɛm. Enti sɛ akoa no pene so ma ne wura fiti n’aso a, ɛkyerɛ sɛ ɔno ankasa na ɔde ne ho ama ne wura no sɛ ɔbɛkɔ so asom no na wayɛ osetie ama no. Yɛn nso Onyankopɔn ho dɔ na ɛka yɛn ma yɛyɛ osetie ma no, na ɛno ara na ɛkanyan yɛn ma yehyira yɛn ho so ma no.\n3. Dɛn na ɛma yehyira yɛn ho so ma Onyankopɔn?\n3 Bere a yɛkae sɛ wɔmmɔ yɛn asu no, na yɛasi gyinae dedaw sɛ yɛbɛsom Yehowa, kyerɛ sɛ yɛbɛyɛ n’akoa. Ná yɛn koma so ade ne sɛ yebetie Yehowa na yɛayɛ n’apɛde, na ɛno na epiaa yɛn ma yehyiraa yɛn ho so maa no. Obiara anhyɛ yɛn sɛ yenhyira yɛn ho so. Nokwasɛm ne sɛ mmofra mpo, ansa na wɔbɛbɔ asu no, na wɔn ankasa ahyira wɔn ho so ama Yehowa dedaw; ɛnyɛ sɛ wɔrebɔ asu de asɔ wɔn awofo ani. Yɛn wura ne Yehowa, na ade titiriw a ɛka yɛn ma yehyira yɛn ho so ma no ne ɔdɔ. Ɔsomafo Yohane kyerɛwee sɛ: “Eyi ne nea Onyankopɔn dɔ kyerɛ, sɛ yebedi n’ahyɛde so.”—1 Yoh. 5:3.\nYƐADE YƐN HO, NANSO YƐYƐ NKOA\n4. Dɛn na ehia na yɛabɛyɛ “trenee nkoa”?\n4 Yɛda Yehowa ase paa sɛ n’adaworoma wama yɛabɛyɛ ne nkoa! Yɛwɔ Kristo agyede afɔre no mu gyidi, enti yebetumi ade yɛn ho afi bɔne kɔndua ase. Seesei bɔne da so ara wɔ yɛn ho, nanso yɛn ara yefi yɛn pɛ mu de yɛn ho akɔhyɛ Yehowa ne Yesu ase. Paulo kyerɛkyerɛɛ saa asɛm no mu wɔ ne krataa biako mu. Ɔkae sɛ: “Mummu mo ho sɛ moawu ama bɔne, na mote ase ma Onyankopɔn wɔ Kristo Yesu mu.” Afei ɔbɔɔ kɔkɔ sɛ: “Munnim sɛ obiara a mode mo ho ma no sɛ nkoa na mutie no no, tie a mutie no nti ɔno na moyɛ ne nkoa, sɛ́ ɛyɛ bɔne a ɛkɔ owu mu anaa osetie a ɛkɔ trenee mu no? Nanso aseda nka Onyankopɔn sɛ na moyɛ bɔne nkoa, na afei de mufi koma mu ayɛ osetie ama nkyerɛkyerɛ a wɔde mo ahyɛ ase no. Yiw, esiane sɛ wɔma modee mo ho fii bɔne ho nti, mobɛyɛɛ trenee nkoa.” (Rom. 6:11, 16-18) Hyɛ no nsow, ɔsomafo no kae sɛ ‘osetie no fi komam.’ Nokwasɛm ne sɛ, sɛ yehyira yɛn ho so ma Yehowa a, na yɛabɛyɛ “trenee nkoa.”\n5. Apereperedi bɛn na ɛkɔ so wɔ yɛn nyinaa mu, na dɛn ntia?\n5 Nanso sɛ yebetumi adi ɛbɔ a yɛahyɛ Yehowa sɛ yɛbɛyɛ ne nkoa no so a, akwanside bi wɔ hɔ a ɛsɛ sɛ yedi so. Yɛne nneɛma abien bi redi asi. Nea edi kan ne nea Paulo kaa ho asɛm no. Ɔkae sɛ: “Me mu de, m’ani gye Onyankopɔn mmara ho yiye, nanso mihu mmara foforo bi wɔ m’akwaa mu a ɛne m’adwene mu mmara ko na ɛfa me dommum ma bɔne mmara a ɛwɔ m’akwaa mu no.” (Rom. 7:22, 23) Yɛn nso, yɛn sintɔ ko tia yɛn, enti da biara yɛne honam akɔnnɔ di apere. Ɔsomafo Petro tuu yɛn fo sɛ: “Monyɛ sɛ wɔn a wɔade wɔn ho, nanso mommfa mo ahofadi no nnyɛ bɔne nkataanim, na mmom sɛ Onyankopɔn nkoa.”—1 Pet. 2:16.\n6, 7. Dɛn na Satan yɛ ma wiase no yɛ akɔnnɔ?\n6 Ade a ɛto so abien a yɛne no di asi ne wiase a adaemone akɛntɛn so yi. Satan na odi wiase yi so, na nea esi n’ani so ara ne sɛ ɔbɛsɛe yɛne Yehowa ne Yesu ntam. Ɔbonsam pɛ sɛ ɔde nneɛma a ɛwɔ wiase dɛɛdɛɛ yɛn ma yɛbɛyɛ ne nkoa. (Monkenkan Efesofo 6:11, 12.) Ɔkwan biako a Satan fa so ne sɛ ɔma wiase nneɛma yɛ akɔnnɔ sɛnea ɛbɛtwetwe yɛn ma yɛadi akyi. Ɔsomafo Yohane bɔɔ kɔkɔ sɛ: “Sɛ obi dɔ wiase a, Agya no dɔ nni ne mu; efisɛ nea ɛwɔ wiase biara—ɔhonam akɔnnɔ ne aniwa akɔnnɔ ne asetena mu nneɛma a nnipa de hoahoa wɔn ho—emfi Agya no, na mmom efi wiase.”—1 Yoh. 2:15, 16.\n7 Ɛnnɛ, nea obiara pɛ ne sɛ obenya ne ho. Satan pɛ sɛ nkurɔfo nya adwene sɛ, sika na ɛma nnipa ani gye. Sotɔɔ akɛse akɛse abu so, na nkurɔfo bɔ nneɛma ho dawuru de hyɛ nnipa adwenem sɛ ɛsɛ sɛ wonya ahode pii na wogye wɔn ani. Nnwumakuw bi de nkurɔfo tutu akwan kɔhwehwɛ mmeae a ɛyɛ anika, na sɛ onua bi anhwɛ yiye a nnipa a wiase agye wɔn adwene na ɔne wɔn bedi hwebom. Baabiara a yɛbɛfa biara nnipa tu gu yɛn asom sɛ yɛnyɛ nneɛma a ɛbɛma yɛadi yiye wɔ wiase no ani so.\n8, 9. Dɛn na ebetumi de yɛn ayɛ nkoa, na dɛn ntia?\n8 Ná tete Kristofo asafo no mufo bi ama wiase no agye wɔn adwene, enti Petro kae sɛ: “Wobu ɔhonam akɔnnɔ a wodi akyi awiabere no sɛ anigyede. Wɔyɛ nkekae ne dɛm, na nea wɔn ani gye ho ara ne sɛ wɔde atoro nkyerɛkyerɛ bɛdaadaa mo bere a wɔne mo bom didi no. Na wɔkeka akokurokosɛm a mfaso biara nni so, na wɔnam ɔhonam akɔnnɔ ne ahohwibra so to wɔn a afei na wɔatetew wɔn ho afi nnebɔneyɛfo ho no brada. Wɔhyɛ wɔn bɔ sɛ wɔbɛma wɔade wɔn ho, nanso wɔn ankasa yɛ ɔporɔw nkoa. Efisɛ sɛ obi di ɔfoforo so a, ɔde no yɛ akoa.”—2 Pet. 2:13, 18, 19.\n9 Sɛ obi di “aniwa akɔnnɔ” akyi a, na ɔnnee ne ho. Mmom na wabɛyɛ Satan Bonsam akoa, efisɛ ɔno ne wiase yi wura. (1 Yoh. 5:19) Sɛ yɛamma yɛn ani anna hɔ paa a, ahonyade de yɛn bɛyɛ nkoa, na ɛbɛyɛ den sɛ yɛbɛtete yɛn ho.\nADWUMA A ƐMA AKOMATƆYAM\n10, 11. Henanom titiriw na Satan atu n’ani asi wɔn so? Ɔkwan bɛn so na wiase nhomasua betumi atwitware wɔn anan mu?\n10 Ɛnnɛ, Satan de n’ani asi wɔn a wonni suahu so sɛnea ɔyɛe wɔ Eden turom no. Mmerante ne mmabaa paa na Satan atu n’ani asi wɔn so. Sɛ aberante anaa ababaa anaa obi foforo biara tu ne ho si hɔ sɛ ɔbɛsom Yehowa a, ɛnyɛ Satan abodwo koraa. Sɛ obi hyira ne ho so ma Yehowa a, nea Onyankopɔn tamfo Satan pɛ ne sɛ onii no de ne som bɛkɔ akɔso kwan mu.\n11 Momma yɛnsan nhwɛ akoa a ɔmaa ne wura fitii n’asom no. Ahyɛase no deɛ ɛbɛyɛ akoa no yaw kakra, nanso ɛrenkyɛ ebedwo no na agyaw etwa bi a ɛbɛkyerɛ sɛ ɔpɛ sɛ ɔkɔ so som ne wura. Yɛnhwɛ aberante anaa ababaa bi a n’atipɛnfo nyinaa rekɔ benkum na ɔno nko ara pɛ sɛ ɔkɔ nifa; ebetumi ayɛ den ama no paa. Satan ama nnipa anya adwene sɛ, sɛ obi nya baabi gyina wɔ wiase yi mu a, ne ho bedwo no, nanso nea ɛsɛ sɛ Kristofo ma ɛda wɔn koma so ne sɛ wɔde Yehowa bedi kan wɔ wɔn asetenam. Yesu kae sɛ: “Anigye ne wɔn a wonim wɔn honhom mu ahiade.” (Mat. 5:3) Kristofo ahyira wɔn ho so sɛ wɔbɛyɛ Onyankopɔn apɛde na ɛnyɛ Satan apɛde. Wɔn ani gye Yehowa mmara ho na wodwen ho awia ne anadwo. (Monkenkan Dwom 1:1-3.) Nanso ɛnnɛ, wohwɛ sɛnea wɔahyehyɛ wiase nhomasua a, ɛnyɛ mmerɛw sɛ Yehowa akoa benya bere adwinnwen honhom mu nneɛma ho na wasom Yehowa yiye.\n12. Dɛn na ɛwɔ hɔ a ɛsɛ sɛ aberante anaa ababaa paw biako?\n12 Sɛ obi a ɔnyɛ Kristoni fa Kristoni de no yɛ akoa a, ɔhyɛ no so paa. Bere a Paulo kyerɛw ne krataa a edi kan kɔmaa Korintofo no, obisae sɛ: “Wɔfrɛɛ wo no na woyɛ akoa anaa?” Afei ɔkae sɛ: “Mma ɛnnhaw wo; nanso sɛ wubetumi ade wo ho nso a, de wo ho.” (1 Kor. 7:21) Sɛ akoa no betumi ade ne ho a, ɛnde na ɛyɛ papa sɛ ɔyɛ saa. Ɛnnɛ aman pii so no, aban ahyɛ mmara sɛ ɛsɛ sɛ abofra biara kɔ sukuu kodu baabi. Afei sɛ abofra no wie na sɛ ɔpɛ sɛ ɔtoa so a, obetumi ayɛ saa; ɔpɛ nso a, ɔde besi hɔ ara. Sɛ obi de si n’ani so sɛ ɔbɛkɔ sukuu akɔ akyiri na wanya baabi agyina wɔ wiase yi mu a, nhomasua betumi de no ayɛ akoa, na ɛbɛyɛ den sɛ ɔbɛyɛ bere nyinaa som adwuma no.—Monkenkan 1 Korintofo 7:23.\nHena na wopɛ sɛ woyɛ n’akoa?\nNHOMASUA A ƐKƆ AKYIRI ANAA TEOKRASE NTETEE?\n13. Ntetee bɛn na ɛboa Yehowa asomfo paa?\n13 Paulo bɔɔ Kristofo a na wɔwɔ Kolose no kɔkɔ sɛ: “Monhwɛ yiye: anhwɛ a obi de nyansapɛ ne nnaadaa hunu a egyina nnipa atetesɛm ne wiase mu nneɛma so a ennyina Kristo so bɛfa mo nnommum.” (Kol. 2:8) Nhomanimfo pii kyerɛkyerɛ “nyansapɛ ne nnaadaa hunu a egyina nnipa atetesɛm” so. Mpɛn pii no saa nneɛma yi na wɔn a wɔkɔ sukuu kɔ akyiri no kosua. Enti wobewie no na wonni nsaanodwuma biara a wɔde bɛbɔ wɔn bra. Nanso Yehowa asomfo sua biribi a ɛbɛboa wɔn ma wɔanya adwuma kakra bi atwitwa wɔn ho na wɔanya bere pii asom Onyankopɔn. Wotie afotu a Paulo de maa Timoteo no gu aso pa mu. Paulo kae sɛ: “Nokwasɛm ni, mfaso kɛse wɔ onyamesom pa ne nea obi wɔ a ɔma n’ani sɔ so. Enti sɛ yɛwɔ yɛn ano aduan ne nea yɛde kata yɛn ho a, yɛbɛma ɛno ara adɔɔso ama yɛn.” (1 Tim. 6:6, 8) Nokware Kristofo mpere sɛ wobenya digrii anaa abodin akɛse akɛse, mmom nea esi wɔn ani so ara ne sɛ wɔde nsi ne ahokeka bɛyɛ pii wɔ asɛnka adwuma no mu na wɔanya nea Bible frɛ no ‘adansedi krataa.’—Monkenkan 2 Korintofo 3:1-3.\n14. Sɛ yɛhwɛ Filipifo 3:8 a, yehu sɛ na Paulo bu hokwan a wanya abɛyɛ Onyankopɔn ne Kristo akoa no sɛn?\n14 Yɛnhwɛ ɔsomafo Paulo. Osuaa ade wɔ Yudani mmaranimfo Gamaliel nan ase. Sukuu a Paulo kɔe no te sɛ sukuupɔn nnɛ. Nanso bere a Paulo de ne nhomasua no totoo hokwan a wanya abɛyɛ Onyankopɔn ne Kristo akoa ho no, dɛn na ɔkae? Ɔkae sɛ: “Mibu nneɛma nyinaa sɛ adehwere m’Awurade Kristo Yesu ho nimdeɛ a ɛkyɛn so no nti.” Afei ɔtoaa so sɛ: “Ɔno nti na mibu nneɛma nyinaa adehwere na mibu no sɛ nwura dodow, na matumi anya Kristo.” (Filip. 3:8) Sɛ awofo ne wɔn mma mmerante anaa mmabaa tena ase susuw Paulo asɛm yi ho a, ɛbɛboa wɔn ma wɔasi gyinae pa wɔ nhomasua ho. (Hwɛ mfonini no.)\nTEOKRASE NTETEE—ƐSO MFASO\n15, 16. Ntetee bɛn na Yehowa ahyehyɛde no de ma yɛn, na ne botae ne sɛn?\n15 Sɛ wokɔ suapɔn ahorow mu a, nneɛma bɛn saa na ɛkɔ so wɔ hɔ? Ɛtɔ da a nea wuhu ne akakabensɛm, amanyɔsɛm ne atuatew. (Efe. 2:2) Nanso Yehowa ahyehyɛde no ma yɛn ntetee a ɛkorɔn paa. Yenya ntetee a ɛte saa wɔ Kristofo asafo no mu; ɛhɔ deɛ yetumi sua ade asomdwoe mu. Nnawɔtwe biara yɛyɛ Teokrase Ɔsom Sukuu, na yɛn mu biara betumi de ne ho ahyem. Ɛno akyi no, yɛwɔ sukuu a wɔhyɛ da yɛ ma anuanom mmarima akwampaefo a wɔnwaree a yɛfrɛ no Bible Sukuu a Wɔyɛ Ma Anuanom Mmarima Asigyafo. Bio nso yɛwɔ sukuu bi a wɔyɛ ma awarefo a wɔyɛ akwampaefo. Yɛfrɛ no Bible Sukuu a Wɔyɛ Ma Kristofo Awarefo. Teokrase ntetee a ɛte saa boa yɛn ma yɛyɛ osetie ma Yehowa, yɛn wura pumpuni a ɔwɔ soro no.\n16 Bio, yebetumi anya honhom fam akorade a ɛsom bo pii wɔ Watch Tower Publications Index mu anaa Watchtower Library a ɛwɔ CD-ROM so. Yɛn ntetee no botae nyinaa ne sɛ ɛbɛboa yɛn ma yɛasom Yehowa yiye. Ɛma yehu ɔkwan a yɛbɛfa so aka nkurɔfo aba Onyankopɔn nkyɛn. (2 Kor. 5:20) Afei wɔn a yɛkyerɛkyerɛ wɔn no nso betumi akyerɛkyerɛ afoforo.—2 Tim. 2:2.\nAKOA NO NHYIRA\n17. Sɛ yɛpaw teokrase ntetee a, mfaso bɛn na yenya?\n17 Bere a Yesu de dwetikɛse ho mfatoho mae no, owura no kamfoo nkoa baanu a wodii nokware no. Nkoa no ne wɔn wura nyinaa ani gyei, na owura no de nnwuma pii hyɛɛ nkoa no nsa. (Monkenkan Mateo 25:21, 23.) Sɛ yɛpaw teokrase ntetee a, ɛbɛma yɛn koma atɔ yɛn yam na yɛanya nhyira pii. Wo deɛ ma yɛmfa Michael asɛm yi nyɛ nhwɛso. Bere a ɔwɔ sukuu no na waben paa, enti akyerɛkyerɛfo ne no susuw ho sɛ anka ɔnkɔ sukuupɔn. Nanso Michael amfa ne ti annye. Mmom ɔkae sɛ ɔpɛ sɛ ɔde bere tiaa bi sua nsaanodwuma sɛnea ɛbɛyɛ a obetumi ahwɛ ne ho na wayɛ akwampae adwuma no. Onuu ne ho sɛ wankɔ sukuupɔn anaa? Dabi. Mmom ɔkae sɛ: “Akwampae adwuma no ama masua nneɛma pii. Seesei meyɛ ɔpanyin, na ɛno nso ama manya Bible mu ntetee pii. Na sɛ mehwɛ nhyira ne hokwan a manya a, metumi aka sɛ ɛsom bo koraa sen sika biara a anka menya wɔ wiase. Nokwasɛm ni, ɛyɛ me dɛ paa sɛ mankɔ sukuupɔn.”\n18. Adɛn nti na ɛsɛ sɛ wopaw teokrase ntetee?\n18 Teokrase ntetee ma yehu Onyankopɔn apɛde, na ɛboa yɛn ma yɛsom Yehowa yiye. Bio, ɛbɛma yɛanya hokwan nwonwaso bi: Yebenya “ahofadi afi ɔporɔw nkoasom mu” na awiei koraa no, yɛanya “Onyankopɔn mma anuonyam ahofadi.” (Rom. 8:21) Nea ɛsen ne nyinaa no, sɛ yɛpaw teokrase ntetee a, ɛkyerɛ paa sɛ yɛdɔ yɛn wura Yehowa ampa.—Ex. 21:5.